Pokutu 55-tisíc eur pre Privatbanku, o ktorej informoval Lipšic, potvrdili

BRATISLAVA. Najvyšší súd SR potvrdil rozhodnutie Krajského súdu (KS) v Bratislave, ktorý ešte vo februári minulého roka zamietol žalobu Privatbanky, a. s., vo veci zaplatenia pokuty vo výške 55-tisíc eur. Ide o sankciu, ktorú v roku 2012 uložila Spravodajská jednotka finančnej polície (SJFP). V súvislosti s týmto prípadom mal pred štyrmi rokmi tlačovú besedu aj bývalý minister vnútra Daniel Lipšic (OĽaNO-NOVA). Kvôli výrokom, ktoré na nej odzneli, mu policajný vyšetrovateľ vzniesol obvinenie minulý mesiac. O rozhodnutí NS SR informoval tlačový odbor Kancelárie ministra vnútra. SJFP vykonala v Privatbanke kontrolu v zmysle zákona o ochrane pred legalizáciou príjmov z trestnej činnosti a ochrane pred financovaním terorizmu. Výsledkom jej kontroly bola pokuta vo výške 55-tisíc eur. Privatbanka s uložením pokuty nesúhlasila, a preto podala voči rozhodnutiu opravný prostriedok - rozklad. O rozklade rozhodoval šéf rezortu vnútra, ktorým bol v tom čase už Robert Kaliňák (Smer). "Minister vnútra Slovenskej republiky rozhodnutím zo dňa 11. 02. 2013 zamietol rozklad Privatbanky, a. s., proti prvostupňovému rozhodnutiu, ktorým bola Privatbanke, a. s., uložená povinnosť uhradiť pokutu v sume 55-tisíc eur," uviedol riaditeľ tlačového odboru Kancelárie ministra vnútra SR Ivan Netík. Privatbanka sa kvôli uloženej pokute obrátila na súd. "Krajský súd v Bratislave rozsudkom zo dňa 24.02.2015 rozhodol tak, že žalobu zamietol. Najvyšší súd SR rozsudkom zo dňa 04.10.2016 rozhodnutie Krajského súdu v Bratislave potvrdil. Oba rozsudky nadobudli právoplatnosť dňa 18.10.2016. Informáciu o právoplatnosti uvedených rozhodnutí získalo Ministerstvo vnútra Slovenskej republiky dňa 02.11.2016, kedy došlo aj k vyznačeniu doložky právoplatnosti na predmetných rozhodnutiach," odpovedal rezort vnútra na otázky. O predmetnom správnom konaní informovali viaceré médiá v súvislosti so vznesením obvinenia Danielovi Lipšicovi (OĽaNO-NOVA) a poslancovi Národnej rady SR Gáborovi Grendelovi (OĽaNO-NOVA). Podľa názoru policajného vyšetrovateľa sa mali okrem iného oboznámiť s informáciami z tohto konania a poskytnúť ich v rozpore so zákonom novinárom. Lipšic ani Grendel s obvinením nesúhlasia a považujú ho za snahu kriminalizovať opozíciu. Viaceré ich argumenty zverejnili na svojich stránkach na Facebooku. Ako informovala Krajská prokuratúra (KP) v Bratislave, policajný vyšetrovateľ dňa 13. 10. 2016 vzniesol obvinenie voči Danielovi L. pre zločin zneužívania právomoci verejného činiteľa v súbehu so zločinom ohrozenia obchodného, bankového, poštového, telekomunikačného a daňového tajomstva spolupáchateľstvom a taktiež pre prečin poškodzovania cudzích práv a prečin ohovárania. Gábor Grendel čelí obvineniu pre zločin ohrozenia obchodného, bankového, poštového, telekomunikačného a daňového tajomstva spolupáchateľstvom. K predmetnej veci mal tlačovú besedu aj podnikateľ Marian Kočner, ktorý vo veci podal trestné oznámenie. Prítomným novinárom poskytol uznesenie o vznesení obvinenia voči obom politikom. Prezídium Policajného zboru neskôr uviedlo, že policajný vyšetrovateľ umožnil Kočnerovi nahliadnuť do vyšetrovacieho spisu a vyhotovovať si z neho fotokópie, nakoľko mu ako účastníkovi konania prislúcha toto právo v zmysle Trestného poriadku. Medzi MV SR a Privatbankou prebieha aj ďalšie konanie, tentoraz v prípade udelenia pokuty vo výške 15-tisíc eur. Podľa stanoviska NS SR termín ešte nebol stanovený.


Vallo: Pri kríži sa nájomné byty stavať nebudú

Primátor Vallo sa zúčastnil na verejnej diskusii s obyvateľmi Dúbravky.

BRATISLAVA. V lokalite Pri kríži v bratislavskej Dúbravke, na mieste, kde mali vyrásť náhradné nájomné byty, sa stavať nebude. Na stredajšej verejnej diskusii s obyvateľmi Dúbravky o tom uistil primátor Bratislavy Matúš Vallo. Téma výstavby bola popri otázkach dopravy jednou z hlavných tém verejného stretnutia. "Odmietam krivdu, ktorou je všetko to, čo sa týka náhradného nájomného bývania, krivdu ľudí bývajúcich v reštituovaných bytoch, nahrádzať takouto traumou, ako by bol tento dom," povedal. Spomenul pritom odpor obyvateľov v minulom roku, ktorí osobne bránili výstavbe. Vallo sa nezrieka povinnosti mesta stavať náhradné nájomné byty, tvrdí však, že je potrebné vec riešiť inak a inde. "Pozrieme sa v Dúbravke na mestský pozemok, ktorý bude oveľa menej problematický a budeme to od začiatku úplne inak komunikovať, ako tomu bolo v predchádzajúcom období," zdôraznil. Vallove slová si vyslúžili potlesk drvivej väčšiny prítomných, jedna z obyvateliek v diskusii však vyslovila obavu, aby na mieste nevznikol v horizonte pár rokov iný, ešte väčší objekt, ako bol plánovaný v prípade nájomného bytového domu. Bratislava má povinnosť zabezpečiť náhradné nájomné bývanie pre 580 žiadateľov z reštituovaných bytov. Od začiatku roka 2017 má preto povinnosť im vyplácať rozdiel medzi trhovým a regulovaným nájomným. V roku 2019 na to mesto vo svojom rozpočte vyčlenilo 1,5 milióna eur. Prvých 68 bytov chcel magistrát postaviť v dúbravskej lokalite Pri kríži, s výstavbou začal na jar 2017. Stavbu však viackrát stopli mestskí poslanci a nesúhlas vyjadrila aj mestská časť, podľa ktorej je potrebné najskôr vyriešiť zeleň a vybudovať parkovisko pre autá, ktoré doteraz stáli na mieste začatej výstavby. Mesto však tvrdilo, že stavať ho núti zákon a neriešením situácie môže mesto prísť o množstvo peňazí. Bývalý bratislavský primátor Ivo Nesrovnal sa v tom čase vyjadril, že výstavbu nebrzdí žiadny vecný problém, len záujem určitej skupiny ľudí, ktorým nevyhovuje verejnoprospešný projekt. Koncom apríla 2017 Okresný súd Bratislava IV nariadil neodkladné opatrenia, hlavné mesto sa tak muselo zdržať v dotknutej lokalite akejkoľvek stavebnej činnosti či výrubu drevín do právoplatného rozhodnutia súdu a určenia platného zverenia týchto pozemkov. Magistrát sa však proti tomu odvolal. Krajský súd v Bratislave o niekoľko mesiacov ale zrušil rozhodnutie, ktorým sa pozastavila stavba. Mesto už s výstavbou však nepokračovalo. Ani plány na výstavbu náhradných nájomných bytov v iných mestských častiach sa nestretli s pochopením, mestskí poslanci takto v minulosti napríklad zamietli úvahy stavať v Petržalke. V minulom roku magistrát plánoval nakúpiť v intraviláne Bratislavy náhradné nájomné byty pre žiadateľov z reštituovaných bytov formou obchodných verejných súťaží. Riešením problematiky náhradného nájomného bývania v Bratislave bola poverená aj medzirezortná pracovná skupina vytvorená na základe uznesenia vlády z decembra 2017. Doteraz sa stretla dvakrát. Zástupcovia hlavného mesta na stretnutí deklarovali požiadavku zvýšenia štátnej dotácie na výstavbu nájomného bytu z 1000 eur na m2 na dvojnásobok. "Po vnútornej diskusii jednotlivých orgánov štátnej správy bolo konštatované, že mesto Bratislava má pristúpiť k riešeniu tejto problematiky iniciatívnejšie a v prvom rade má využiť existujúce nástroje na obstaranie náhradných nájomných bytov," uviedlo v tejto súvislosti Ministerstvo dopravy a výstavby (MDV) SR.   Upozornenie: TASR vydáva k správe zvukový záznam.   em gru ima


Volkswagen po rokoch predstavil nový kabriolet, o strechu prišiel T-Roc

OSNABRÜCK, WOLFSBURG. Volkswagen v uplynulých rokoch po kauze Dieselgate čistil svoje portfólio od okrajových modelov, ktoré nerobili čísla. Vo výrobe tak skončilo Scirocco, predtým aj kabriolety Golf a Eos a nedávno sa s nami rozlúčil aj štýlový Beetle, teda Chrobák. Napriek tomu si vo Volkswagene povedali, že úplne bez kabrioletov nechcú ostať a preto v utorok v noci automobilka predstavila dávnejšie avizovaný T-Roc Cabriolet. Pokiaľ nepočítame Range Rover Evoque Cabriolet, ktorý sa vyrábal len dva roky, tak ide o prvý kompaktný crossover s plátenou strechou. Podľa vyjadrenia automobilky by malo byť auto vnímané ako klasický komapktný kabriolet vo veľkosti Golfu. Oproti obyčajnému T-Rocu neprišla jeho kabrio verzia iba o strechu, ale aj o druhý pár dverí. Auto má bezrámové bočné okná a decentný zadný spojler. Pod ním sa skrýva priestor na skladaciu strechu, aj kufor, ktorý sa zo 445 litrov scvrkol na 284. Zaujímavosťou je, že mechanizmus strechy pochádza z posledného Golfu Cabrio, ktorý sa vyrábal v rokoch 2011 až 2016. Nebo nad hlavou sa štvorčlennej posádke otvorí za deväť sekúnd. O výrobu sa postará niekdajšia továreň Karmannu v Osnabrücku. T-Roc Cabriolet tak nadviaže na tradíciu, keďže táto fabrika bola počas 70-ročnej histórie rodiskom známych otvorených Volkswagenov, ako Karmann-Ghia či štyri generácie spomínaného Golfu Cabrio. Na výber bude z dvoch motorov TSI - buď 115-koňový litrový trojvalec s krútiacim momentom 200 Nm alebo výkonnejšie 1,5-litrové TSI Evo, ktoré má 150 koní a krútiaci moment 250 Nm. Okrem šesťstupňovej manuálnej prevodovky si bude môcť záujemca priplatiť aj za sedemstupňový automat DSG. Konštruktéri kvôli bezpečnosti museli po odrezaní strechy zosilniť rám T-Rocu, čo sa zrejme prejaví aj na vyššej hmotnosti. O 40 mm sa tiež predĺžil rázvor kolies, celková dĺžka auta je teraz 4 268 mm. Nový kabriolet od Volkswagenu bude v ponuke aj v športovejšej verzii R-line, no vždy len s pohonom predných kolies. Volkswagen T-Roc Cabriolet sa verejnosti prvýkrát naživo ukáže na jesennom autosalóne vo Frankfurte po boku elektrického kompaktu ID.3.


Spacey končí v seriáli House of Cards, Netflix odmietne aj jeho film

Otázna je aj výroba šiestej série seriálu.

LOS ANGELES. Po ďalších obvineniach zo sexuálneho obťažovania voči Kevinovi Spaceymu ukončila spoločnosť Netflix spoluprácu s hercom. Spacey tak podľa nej už nebude účinkovať v obľúbenom seriáli House of Cards (Domček z kariet), v ktorom bol hlavnou hviezdou. Netflix v piatok večer miestneho času tiež oznámil, že spolu s produkčnou spoločnosťou tohto seriálu (MRC) posúdia, či bude Domček z kariet pokračovať bez Spaceyho. Spacey (58) bol nominovaný na cenu Emmy za všetkých päť sérií tohto seriálu, nikdy ju však nezískal. V Domčeku z kariet stvárnil bezohľadného politika, ktorý sa dostane až na post prezidenta USA. Ďalšou hviezdou seriálu je herečka Robin Wrightová a podľa agentúry AP je možné si predstaviť, že by pokračoval so zameraním sa na jej postavu. Spoločnosť Netflix ešte v pondelok informovala, že šiesta séria seriálu plánovaná na budúci rok bude posledná. V utorok však prišlo oznámenie, že výrobu šiestej série na neurčito pozastavili. V piatok Netflix okrem toho oznámil, že odmietne vydanie filmu Gore, ktorý je momentálne v postprodukcii. Spacey v ňom stelesňuje spisovateľa Gora Vidala a je tiež producentom tejto snímky. Televízia CNN priniesla správu, podľa ktorej osem súčasných alebo bývalých pracovníkov na seriáli House of Cards tvrdí, že Spacey premenil jeho výrobu na "toxické" pracovisko, pričom jeden z bývalých zamestnancov herca aj obviňuje zo sexuálneho napadnutia. Oscarový herec Spacey sa dostal do rastúcej krízy okolo sexuálneho obťažovania v Hollywoode po tom, ako ho herec Anthony Rapp minulý víkend obvinil, že mu dával sexuálne návrhy ešte v roku 1986, keď mal Rapp 14 rokov. Spacey reagoval, že sa na incident nepamätá, no ospravedlňuje sa, ak sa takéhoto správania "pod vplyvom alkoholu" dopustil. Značnú kritiku si však slávny herec vyslúžil tým, že práve do vyhlásenia súvisiaceho s obvineniami zo sexuálneho obťažovania pridal aj priznanie, že je bisexuál, no v poslednom čase sa rozhodol, že bude žiť ako gej.


Francúzi sa spojili s Opelom. Profitovať bude aj Slovensko

V Trnave francúzska automobilka vyrába Peugeot 208, Citroën C3 a Citroën C3 Picasso.

PARÍŽ, BRATISLAVA. Slovensko, ktoré je už dnes automobilovou veľmocou, si môže v blízkej budúcnosti ešte viac polepšiť. Taký dosah môže mať nedávne spojenie francúzskeho automobilového koncernu PSA Groupe s nemeckou automobilkou Opel. „Profitovať bude celá Európa. Fabriky prejdú inováciou, aby vyrábali najlepšie automobily budúcnosti, ktoré budú lákavé pre zákazníkov. Je to stratégia výhodná nielen pre kupujúcich,“ odpovedal francúzsky premiér Bernard Cazeneuve na otázku RTVS, či zo spojenia bude ťažiť aj Slovensko. Práve v Trnave je výrobný závod francúzskeho koncernu. Aktuálne v ňom vyrába tri modely Peugeot 208, Citroën C3 a Citroën C3 Picasso, pričom jeho výrobná kapacita je približne 360-tisíc áut ročne. S výnimkou posledného modelu ide všetko o malé mestské autá segmentu B, na ktoré sa trnavský závod špecializuje. Do tejto kategórie spadá aj Opel Corsa, ktorý sa najmä pre stredoeurópsky trh vyrába v nemeckom v Eisenachu. „Úvahy nie sú vôbec nereálne,“ konštatoval nedávno analytik Slovenského automobilového inštitútu Martin Jesný. Obe automobilky môžu nadviazať na spoluprácu, ktorú chceli spustiť pred niekoľkými rokmi. Na jar 2012 americký koncern kúpil sedem percent vo francúzskej automobilke. V tom čase sa špekulovalo aj o možnom vplyve tohto obchodu na Slovensko. Okrem samotného závodu by to mohlo pomôcť aj subdodávateľom. Tí by podľa Jaroslava Holečeka zo Zväzu automobilového priemyslu mohli získať ďalšiu možnosť svojho rozvoja.„Otvorí sa možnosť dodávať pre ďalšiu značku, pre ktorú momentálne nemali možnosť dodávať,“ konštatoval Holeček pre RTVS. Kúpu Opela oznámil francúzsky koncern začiatkom týždňa. Americkému koncernu za Opel zaplatí 2,2 miliardy eur, teda asi 2,3 miliardy dolárov. Opel patril do amerického koncernu 88 rokov. Spojením by obe automobilky mohli do roku 2026 ušetriť spolu do 1,7 miliardy eur. Zároveň by mali tvoriť prevádzkovú maržu do roku 2020 vo výške dvoch percent, do roku 2026 šesť percent.


Byť najhoršie plateným hráčom nemusí byť zlé, smeje sa Jágr

Legendárny útočník priznal, že je to zrejme jeho posledná sezóna v NHL.

CALGARY, BRATISLAVA. V NHL je momentálne 31 tímov a Jaromír Jágr chce pred ukončením kariéry hrať v každom z nich. Fanúšikovia si robia žarty z legendárneho českého hokejistu, ktorý nastúpi už na 24. sezónu v NHL. Jeho obdivuhodná chuť a vášeň pre hokej sú často námetom vtipov. Slávny český útočník sa v pondelok dohodol na ročnej zmluve s Calgary Flames. „Ďakujem, Flames,“ napísala na twitteri okrem množstva nadšených fanúšikov aj bývalá hokejová hviezda Jeremy Roenick. Bývalý hráč v lete žiadal kluby, aby s českým útočníkom podpísali zmluvu. Stalo sa to len dva dni pred začiatkom sezóny. Jeho základný plat je len milión dolárov. Ďalší milión môže získať na bonusoch. Jágr je výnimočný hráč. Pre NHL je prínosom, hoci má šediny, prvé vrásky a je už vo veku niektorých trénerov. Od kouča Calgary Glena Gulutzana je len o rok mladší. Stále patrí medzi najobľúbenejších hráčov fanúšikov. „Už nie je taký rýchly, ako býval, ale stále vie prekvapiť. Okrem sily a jeho fyzických schopností je na ňom najúžasnejšia jeho hokejová inteligencia," opisoval Gulutzan českú legendu pre sportsnet.ca. Jágra už v minulosti trénoval v Dallase. Kým posledné sezóny ešte nastupoval v tímoch v role lídra, v Calgary sa zrejme do prvých dvoch útokov nedostane. „Myslím, že budem mať v tíme úplne inú rolu. Byť najhoršie plateným hráčom v mužstve na jednej starne vôbec nemusí byť zlé. Nik nebude odo mňa chcieť päťdesiat, šesťdesiat bodov. Budem v treťom, štvrtom útoku,“ vravel pre český denník Sport. "To by museli byť blázni, keby mi za tieto peniaze núkali hrať v prvom útoku. To je ako keby ste si išli kúpiť Ferrari a mali na to 20-tisíc korún,“ smial sa. Za množstvo sezón v NHL vytvoril už 20 rekordov celej súťaže. Je napríklad najstarším hráčom, ktorý dosiahol 60 bodov za sezónu. Je najstarším hráčom, ktorý strelil hetrik. Ďalšie maximá môže pridať. K prekonaniu rekordu v počte zápasov v základnej časti mu stačí odohrať 57. Dostal by sa pred Gordieho Howa (1711). Pri rekordoch v počte bodov i gólov však na Wayna Gretzkého nemá. Tam je rozdiel stále priepastný. Jágr dosiahol 1914 bodov, Gretzky 2857. Keď tento rok oslavoval 45. narodeniny, vyhlásil, že by chcel hrať hokej až do päťdesiatky. „Viem, že sa každý z toho smial, ale ja budem drieť, aby som to dokázal,“ hovoril vtedy. „Hrať budem dovtedy, kým budem milovať hokej. Je to ako s manželstvom. Vedeli by ste si predstaviť, že so svojou ženou vydržíte tak dlho? Ale milujete ju. A ostanete s ňou tak dlho, ako budete môcť. Pre mňa je to rovnaké s hokejom. Milujem túto hru.“ Teraz však priznal, že do NHL sa už zrejme budúci rok nevráti. „Je to takmer stopercentne moja posledná sezóna v NHL. No aspoň si budem môcť potom povedať, že som si zahral v Kanade. Proti Calgary som nastúpil na prvý zápas v NHL,“ vravel pre ČTK. A to najlepšie na záver. Najväčšiu radosť z Jágrovho prestupu má skupina Travelling Jagrs. Fanúšikovia v parochniach za ním chodili na zápasy po celej NHL. Jadro skupiny však sídli práve v Calgary.


Hygienici zistili salmonelu v ďalšom brazílskom mäse

Ide o kuracie rezne zo zariadenia spoločného stravovania.

BRATISLAVA. Hygienici predbežne zistili prítomnosť salmonely v ďalšej vzorke mäsa z Brazílie. Ide o kuracie rezne solené, ktoré pochádzajú zo zariadenia spoločného stravovania. Prebiehajú však ešte ďalšie analýzy tejto vzorky. O ich výsledkoch budú hygienici informovať v najbližších dňoch. TASR o tom informoval hlavný hygienik Ján Mikas. Od 23.3. do 4.4. vykonali hygienici spolu 3884 kontrol v 3779 zariadeniach spoločného stravovania, pričom v 837 zariadeniach bolo zistené mäso, respektíve mäsové výrobky pôvodom z Brazílie. Najčastejšie išlo o mrazené solené kuracie prsia bez kosti a kože a kuracie pečienky hlboko zmrazené a kuracie rezne hlbokomrazené - v celkovom množstve 24.244 kg. Zároveň 1273 zariadení spoločného stravovania bolo kontaktovaných telefonicky, prípadne emailom. Celkovo 68 vzoriek mäsa a mäsových výrobkov bolo odobraných na laboratórnu analýzu. Zatiaľ v troch vzorkách mäsa pôvodom z Brazílie odobraných v zariadeniach spoločného stravovania bola potvrdená prítomnosť patogénneho mikroorganizmu Salmonella Heidelberg. "Išlo o mäso dodané do zariadení spoločného stravovania od oficiálnych dodávateľov v Slovenskej republike, ktorých úradná kontrola je v kompetencii orgánov štátnej veterinárnej a potravinovej správy," uviedol Mikas. Ako dodal, mimoriadne kontroly v zariadeniach spoločného stravovania zamerané na overovanie zdravotnej bezpečnosti mäsa a mäsových výrobkov používaných na prípravu konečných pokrmov budú prebiehať aj naďalej.


Ľudia z okolia ružinovskej "Hirošimy" sa sťažujú na holuby

Na strechu skeletu obchodného domu umiestnili dva teleskopické plašiče.

BRATISLAVA. Obyvatelia z okolia skeletu obchodného domu v bratislavskom Ružinove, ľudovo nazývaného "Hirošima", sa už dlhšie sťažujú na premnožené holuby, ktoré znečisťujú okolie stavby. Nový majiteľov skeletu spolu s mestskou časťou sa situáciu rozhodli skúsiť vyriešiť osadením plašičov, ktoré sa využívajú napríklad v rakúskych vinohradoch na ochranu úrody či niektorých mestách západnej Európy. "V poslednom čase pribudol určitý počet holubov k už existujúcemu kŕdľu v okolí skeletu. Počas dňa sa prevažne zdržujú, vyhrievajú na šikmej streche Kultúrneho domu Ružinov, no Hirošimu využívajú ako miesto úkrytu pred nepriaznivým počasím a pred vyrušovaním," uviedol pre TASR Maroš Havran, mediálny zástupca MiddleCap Group. Na streche skeletu tak skúšobne pribudli dva osem metrov vysoké pružné teleskopické plašiče holubov. "Na ich konci sú zavesené špeciálne makety dravých vtákov, v tomto prípade sokolov, vo zväčšenej mierke, ktoré sa v povetrí hýbu a pripomínajú letiaceho dravca," priblížil Havran s tým, že najbližšie dni budú stavbu sledovať a následne vyhodnotia efektivitu tohto nástroja. Takéto ekologické a neinvazívne riešenie víta aj ružinovský starosta Martin Chren. "Nie je veľmi šťastné mať uprostred hustého osídlenia miesto, kde sa môžu holuby koncentrovať a premnožovať. Najmä z pohľadu hygieny, takže je určite lepšie, ak sa ich podarí rozptýliť v priestore," poznamenal s tým, že na problematiku a sťažnosti upozornil miestny poslanec Matúš Méheš. Objednávku a dodanie plašičov následne zabezpečil investor na vlastné náklady. Na otázku, ako dlho by plašiče mali byť na streche osadené, starosta poznamenal, že tak dlho, ako budú plniť svoju funkciu, kým si na ne holuby nezvyknú. "Uvidíme, či sú naše holuby výrazne prefíkanejšie ako tie rakúske, kde takéto plašiče fungujú dlhodobo," doplnil Chren s tým, že aby "dravce" len tak ľahko "neodleteli", k flexibilnej tyči sú pripevnené pevným lankom. Pozemok je v súčasnosti oplotený a spolu so skeletom vyčistený od náletových drevín a nahromadeného odpadu.


Rolls-Royce ukázal svoj najmenší model SRH, vyrobí jediný kus

Po vzore väčších áut je na mieru upravený pre zákazníka.

CHICHESTER, BRATISLAVA. Jedna z najluxusnejších automobiliek na svete je známa tým, že svojím zákazníkom nehovorí nie. Ak má niekto konkrétnu požiadavku, Rolls-Royce preňho auto upraví na mieru. Rovnakú stratégiu zvolil Rolls-Royce pri výrobe svojej novinky, modelu SRH. Na objednávku ho postavil špeciálny tím Bespoke, ktorý je zodpovedný za špeciálne úpravy a individualizáciu áut. Model SRH je určený pre pediatrické oddelenie nemocnice Svätého Richarda (St. Richard’s Hospital - odtiaľ názov modelu SRH) v meste Chichester na juhu Anglicka, odkiaľ pochádza aj samotná automobilka. V nemocnici sa na autíčku budú voziť detskí pacienti. Nemocnica tvrdí, že ak sa deti samé odvezú k operačnej miestnosti, výrazne to zníži ich hladinu stresu pred zákrokom. SRH je zároveň prvým elektromobilom značky, je vybavený elektromotorom a 24-voltovou batériou. To zabezpečuje "rovnakú úroveň ticha, aká je typická pre dvanásťvalcové modely". Maximálna rýchlosť SRH je 16 kilometrov za hodinu s možnosťou obmedzenia na 6,5 km/h. Tím Bespoke vybavil autíčko modro-bielym lakovaním s červenou linkou - tá ladí aj s kolesami a červenou koženou sedačkou. Soška Spirit of Ecstasy na kapote aj ďalšie diely auta boli - pre značku premiérovo - vytlačené na 3D tlačiarni. "Dúfame, že Rolls-Royce SRH spríjemní liečbu našich malých pacientov," uviedol pri predstavení modelu riaditeľ automobilky Torsten Müller-Ötvös. Za nemocnicu prišli auto prevziať jej zamestnanci aj dvaja pacienti. Tí navyše mali možnosť prejsť sa s autom po výrobnej linke - toto privilégium je inak vyhradené jedine pre riaditeľa Rolls-Royce pri testovaní nových modelov.


Lewandowski pokoril Schalke tromi gólmi, Bénes odohral za Mönchengladbach celý duel

Premier League

Serie A

Bundesliga

Ligue 1

Fortuna liga

La Liga

Česká liga

Futbalisti Borussie si pripísali prvé víťazstvo v sezóne.

BERLÍN. Futbalisti Borussie Mönchengladbach si pripísali premiérové víťazstvo v sezóne, keď uspeli 3:1 na ihrisku Mainzu v zápase 2. kola nemeckej Bundesligy. V ich drese odohral celé stretnutie slovenský stredopoliar László Bénes. V najsledovanejšom zápase kola Bayern Mníchov uspel v Gelsenkirchene na ihrisku Schalke hladko 3:0. O všetky góly sa postaral útočník Bavorov Robert Lewandowski. V prvom polčase premenil penaltu a po prestávke trafil presne k žrdi z priameho kopu. Tretí pridal osamotený po ideálnej prihrávke Kingsleyho Comana. Augsburg - Union Berlín 1:1 (0:0)Góly: 59. Vargas - 80. Andersson, ČK: 84. Schlottenberg (Union) Düsseldorf - Leverkusen 1:3 (0:3)Góly: 82. Morales - 6. Baker (vlastný), 33. Aranguiz, 39. Bellaribi Hoffenheim - Brémy 3:2 (0:1)Góly: 54. Bičakčič, 59. Bebou, 87. Kadeřábek - 43. Füllkrug, 81. Osako, ČK: 77. Eggestein (Leverkusen) po druhej ŽK Mainz - Mönchengladbach 1:3 (1:1)Góly: 18. Quaison - 31. Lainer, 77. Plea, 79. Embolo /László Bénes (Mönchengladbach) odohral celý duel./ Paderborn - Freiburg 1:3 (1:2)Góly: 3. Mamba - 21. Waldschmidt (z 11 m), 40. Petersen, 90. Kwon Schalke 04 - Bayern Mníchov 0:3 (0:1)Góly: 20., 50. a 75. Lewandowski (prvý z 11 m)


Kráľovská rodina zverejnila prvé oficiálne fotografie princa Louisa

Autorkou fotografií je Kate, ktorá deti odfotila v Kensingtonskom paláci.

LONDÝN. Britská kráľovská rodina zverejnila v nedeľu prvé oficiálne fotografie princa Louisa, ktorý sa narodil 23. apríla princovi Williamovi a jeho manželke Catherine. Informovala o tom agentúra AP. Kensingtonský palác zverejnil dva zábery najnovšieho člena kráľovskej rodiny, ktoré dokumentujú jeho prvé dni na svete. Jedna z nich bola zhotovená 26. apríla, keď mal princ Louis len tri dni. Na druhej fotografii vidno princeznú Charlotte, ako drží v náručí svojho spiaceho novonarodeného brata a bozká ho na čelo. Táto fotografia súrodencov vznikla 2. mája - v deň tretích narodenín princeznej Charlotte. Ich autorkou je ich matka Kate, ktorá ich odfotila v Kensingtonskom paláci. Louisov starší brat, 4-ročný princ George, na fotografiách nie je. Kensingtonský palác uviedol, že William a vojvodkyňa z Cambridgea majú radosť z toho, že sa o fotografie môžu podeliť. Kráľovský pár sa chce zároveň verejnosti poďakovať za "všetky správy", ktoré od Louisovho narodenia dostal. Novorodený syn britského princa Williama a vojvodkyne z Cambridgea dostal meno Louis Arthur Charles. Je tretím potomkom tohto kráľovského páru a piatym v nástupníckej línii na britský trón.


Čisté bohatstvo Slovákov rastie, najmä pre ceny nehnuteľností

Čisté bohatstvo slovenských domácností vzrástlo takmer o 40 percent.

BRATISLAVA. Čisté bohatstvo slovenských domácností vzrástlo takmer o 40 %, a to približne na 70.000 eur. V yplýva to z výsledkov takzvanej tretej vlny zisťovania finančnej situácie a spotreby domácností, ktoré zverejnila Národná banka Slovenska (NBS) a na ktoré upozorňujú analytici VÚB banky vo svojom najnovšom Mesačníku. Zisťovanie sa uskutočnilo ešte v roku 2017, rovnaké sa robilo aj v roku 2014. Takmer celý nárast bohatstva bol spôsobený rastom cien nehnuteľností, ktoré tvoria viac ako štyri pätiny celkového majetku domácností. "Ide najmä o aktíva hlavného bývania domácností, ktoré slovenské rodiny nevedia dobre speňažiť a využiť v problémovej situácii, potrebujú niekde bývať," uvádzajú analytici banky. V sledovanom období vo vlastnom bývalo až 89 % domácností, čo je jeden z najvyšších podielov v Európe. Podiel domácností s dvoma a viac nehnuteľnosťami stúpol z 19 % na 28 %. "Zvyšok nového čistého bohatstva pripadá najmä na iné reálne aktíva, ako napríklad autá, podnikanie či cennosti a v menšej miere na finančné aktíva," doplnili analytici. Spolu s rastom čistého bohatstva, ktoré je očistené o dlhy, však podľa zisťovania NBS rástlo aj priemerné zadlženie, za tri roky až dvojnásobne, najmä pre nové úvery na bývanie. "Podiel domácností s dlhom však za sledované obdobie nenarástol, ostal konštantný na úrovni 37 %," priblížili analytici VÚB. Finančné aktíva slovenských domácností sú naďalej koncentrované najmä v bankových vkladoch (70 %), kde ľuďom nič nezarábajú. "Pri slabej skúsenosti slovenských domácností s finančnými aktívami, nízkej likvidite slovenského kapitálového trhu a rastúcich cenách nehnuteľností sa vysoké prírastky reálnych aktív, teda spomínaných nehnuteľností, áut, firiem či cenností, zdajú opodstatnené," konštatuje NBS.


Polícia naďalej prešetruje operácie na nelegálnej klinike v Bratislave

BRATISLAVA. Polícia sa stále zaoberá prípadom bratislavskej nelegálnej kliniky plastickej chirurgie Adelais Clinique, vyšetrovanie ešte neukončila. Pre TASR to uviedla bratislavská krajská policajná hovorkyňa Lucia Mihalíková. "Vo vyšetrovaní naďalej pokračujeme, vykonávajú sa procesné úkony," povedala Mihalíková pre TASR. Polícia v prípade už vzniesla obvinenie, a to voči 41-ročnému mužovi pre trestný čin poškodenia zdravia. Podľa rozhodnutia Ministerstva zdravotníctva mala klinika taktiež zaplatiť pokutu vo výške 22-tisíc eur za fungovanie bez potrebných povolení. O výške sankcie v apríli minulého roka rozhodol Úrad Bratislavského samosprávneho kraja (BSK). Klinika sa však voči tomu odvolala a konečné rozhodnutie vydal práve rezort zdravotníctva. Pokuta je výsledkom správneho konania, ktoré voči zariadeniu viedol Úrad BSK. Lekári v ňom mali vykonávať plastické operácie. Načierno ich tam mal robiť Yassine Ghazi Abou Ghoneim. BSK sa však domnieva, že zákroky vykonávalo viacero lekárov. Pacienti, ktorí sa na operácie v klinike sťažovali, "mali poškodené zdravie", poukázal Úrad BSK. Bolestivé komplikácie hlásili napríklad po operácii prsníkov, aplikovaní kyseliny hyalurónovej či pri operácii kŕčových žíl.


Program Tour de France 2017 (etapy, profily)

Tour de France 2017 sa začína 1. júla individuálnou časovkou v nemeckom Düsseldorfe. Víťaza pretekov spoznáme 23. júla.

„Náročná trasa. Bude to jednoznačne súboj vrchárov,“ uviedol pri predstavovaní trasy pretekov Tour de France 2017 britský cyklista Christopher Froome, trojnásobný víťaz a zároveň obhajca trofeje z predchádzajúcich dvoch ročníkov. Sto štvrtá edícia slávneho podujatia má byť menej predvídateľná a má dať jazdcom viac príležitostí na prelomenie doterajšej dominancie silných tímov. Dokopy cyklisti absolvujú 3540 kilometrov. Organizátori do programu zaradili menej časoviek i prudšie stúpania. Neraz aj uprostred etáp a niektoré už počas prvého týždňa Tour, čo v minulosti nebývalo veľmi zvykom. 8x rovinatý profil etapy 3x zvlnený profil etapy 3x kopcovitý profil etapy 5x horský profil etapy 2x individuálna časovka „Chceme podporiť pretekárov, aby sa nebáli zaútočiť v etapách ďalej od cieľa a pustili sa do dlhších útokov,“ hovoril šéf Tour Christian Prudhomme. „Radi by sme prelomili catenaccio,“ dodal. Narážal tým na defenzívnu taktiku silných družstiev, ktoré svojou prevahou kontrolujú priebeh pretekov v rovinatejších etapách. V uplynulých rokoch napríklad Team Sky pôsobil ako nedobytná pevnosť. V programe Tour de France 2017 sa nachádza dokopy päť etáp s horským profilom. Na vrchole kopca sa budú končiť iba tri, no jedna z nich už počas prvého týždňa pretekov. Prvýkrát za dvadsaťpäť rokov povedie trasa slávneho trojtýžňového podujatia cez päť francúzskych pohorí – Jura, Vogézy, Centrálny masív, Pyreneje a Alpy. Oveľa menšiu rolu ako v minulosti zohrajú na Tour individuálne časovky. V itinerári figurujú síce až dve, ale dokopy pôjdu cyklisti proti chronometru len 36,5 kilometra. To je najmenej za posledných dvadsať rokov.


Americké akcie po prejave šéfky Fedu vzrástli, dolár klesol

Yellenová uviedla, že úroky v USA by mohli vzrásť už tento mesiac, pokiaľ sa zvýšia údaje o zamestnanosti a inflácii.

NEW YORK. Akcie v Spojených štátoch v piatok uzavreli s nepatrným rastom a zisky si pripísali aj za minulý týždeň. Trhy v piatok reagovali na prejav šéfky centrálnej banky USA (Fed) Janet Yellenovej, která uviedla, že úroky v USA by mohli vzrásť už tento mesiac, pokiaľ sa zvýšia údaje o zamestnanosti a inflácii. V závere obchodovania index Dow Jones stúpol o 2,74 bodu, teda 0,01 percenta, na 21.005,71 bodu. Širší index Standard & Poor's 500 vzrástol o 1,2 bodu, čo predstavuje 0,05 percenta, na 2383,12 bodu. Index technologického trhu Nasdaq sa zvýšil o 9,53 bodu, teda 0,16 percenta, na 5870,75 bodu. Za celý týždeň index Dow Jones stúpol o 0,9 percenta, S&P o 0,7 percenta a Nasdaq o 0,4 percenta. Posilnili najmä finančné spoločnosti, ktoré by najviac ťažili zo zvýšenia úrokov. Naopak, dolu ťahali trh straty maloobchodnej firmy Costco kvôli slabým výsledkom hospodárenia. Komentár Yellenovej prišiel po podobných vyjadreniach ďalších predstaviteľov Fedu v posledných dňoch. Podľa stratégov Yellenová upevnila doterajšie očekávania, že Fed zvýši úroky už tento mesiac, napísala agentúra Reuters. Dolár po prejave Yellenovej pokračoval v poklese voči košu šiestich popredných svetových mien. Podľa analytikov prípadné zvýšenie úrokov, ktoré je pozitívne pred dolár, investori do kurzu oremietli prevažne pred prejavom a po ňom sa rozhodli vyberať zisky z predchádzajúceho rastu. Euro voči doláru posilnilo o jedno percento na 1,0616 USD a k jenu stúplo o 0,6 procenta na 120,93 JPY. Dolár voči jenu oslabil o 0,4 percenta na 113,91 JPY. Dolárový index, ktorý meria výkon dolára ku košu šiestich svetových mien, sa znížil o 0,76 percenta na 101,37 bodu.


Slovenská cyklistika prišla o legendy. Zomreli Miklušica a Záhora

Miklušica zomrel vo veku 80 rokov, Záhora mal 67 rokov.

BRATISLAVA. Slovenskú cyklistiku zasiahli v uplynulých dňoch dve smutné správy. V nedeľu 26. augusta skonal Juraj Miklušica a o dva dni neskôr Pavel Záhora. Miklušica bol olympionik, ktorý spolu s Dušanom Škvareninom reprezentoval Československo v tandemoch na OH 1960 v Ríme, kde obsadili 5.-8. miesto. Zomrel vo veku 80 rokov. Posledná rozlúčka sa uskutoční 31. augusta o 12.00 h v obradnej sieni Pieta na Čučoriedkovej ulici v Bratislave. Záhora bol niekdajší predseda Slovenského zväzu cyklistiky, zomrel vo veku 67 rokov. Posledná rozlúčka s ním bude 2. septembra o 10.30 h v Bratislavskom krematóriu. TASR informoval Ľudovít Lučanič z denníka Šport.


Sulík upozorní Súdny dvor EÚ na nevhodnosť Procházku

Nomináciu považuje za "vtip a výsmech slušným občanom Slovenska".

BRATISLAVA. Predseda opozičnej parlamentnej strany SaS Richard Sulík sa rozhodol konať v prípade kandidatúry Radoslava Procházku na dodatočného sudcu Všeobecného súdu EÚ, ktorú v stredu (28.9.) schválila vláda. Do Luxemburgu pošle list, ktorým upozorní na nevhodnosť Procházku na tento medzinárodný súdny post. Sulík svoje rozhodnutie oznámil na dnešnej tlačovej konferencii, kde zverejnil obsah listu. Ako predseda SaS a poslanec Európskeho parlamentu ho odošle jednotlivo každému zo siedmich členov poradného výboru Súdneho dvora EÚ, ktorí budú slovenského kandidáta vypočúvať. Šéf SaS vysvetlil, že rešpektuje Procházkove odborné kvality aj jeho jazykovú pripravenosť. Z jeho pohľadu však bývalého predsedu parlamentnej strany Sieť diskvalifikuje fakt, že v minulosti nepôsobil ako sudca, nemá potrebný morálny profil a neposkytuje potrebnú záruku nezávislosti, keďže v minulosti pracoval pre finančnú skupinu Penta.   "To, čo vymyslela vláda tento týždeň, už prekračuje hranice Slovenska a je to krok, za ktorý sa každý súdny občan Slovenska môže hanbiť," kritizoval Sulík vládu za schválenie Procházkovej kandidatúry. O členoch Súdnej rady, ktorí Procházku zvolili v tajnej voľbe, si Sulík myslí, že "buď podliehajú politickej vôli, alebo mali zatmenie". Nomináciu Slovenska považuje Sulík za "vtip a výsmech slušným občanom Slovenska". Upozornil, že bol k dispozícii podľa neho lepší kandidát - bývalý predseda Ústavného súdu Ján Mazák, ktorý však v Súdnej rade tesne neprešiel. Poradný panel luxemburského súdu Sulík upozorňuje, že Procházka mal v minulosti nezrovnalosti pri financovaní jeho prezidentskej kampane, ako aj vo financovaní jeho strany a kampane v tohtoročných parlamentných voľbách. V liste tiež píše, že Procházka bol viackrát usvedčený z klamstva a nedodržiava dohody. "Aj napriek počiatočným úspechom v predvolebných prieskumoch verejnej mienky morálka a charakter jeho osoby v očiach verejnosti poklesli na veľmi nízku úroveň, a preto som toho názoru, že aj odbornosť, ktorou pán Procházka možno disponuje, nepreváži jeho zdiskreditovanú osobnostnú stránku," uviedol Sulík v liste. Na otázku, či Procházka s takýmito vlastnosťami neprekážal po tohtoročných parlamentných voľbách strane SaS ako možný koaličný partner, Sulík uviedol, že je rozdiel medzi takýmto pôsobením a prácou sudcu. "V tom čase bola situácia taká, že sme robili všetko pre to, aby vznikla alternatíva bez Smeru-SD," vysvetlil podpredseda SaS Ľubomír Galko. V prípade, že by sa to podarilo, by sa podľa Galka nemohlo stať, aby nominanti za SaS vo vláde "odmávali" takúto nomináciu.


Bulharský Burgas zaliala voda, vláda vyhlásila stav ohrozenia

SOFIA. Traja ľudia zahynuli a jeden človek je nezvestný po tom, čo husté lejaky v stredu skoro ráno bičovali nízkopoložené časti čiernomorského prístavného mesta Burgas a voda zaplavila okolité dediny na juhovýchode Bulharska. Informovala o tom tlačová agentúra Reuters s odvolaním sa na miestne úrady. Prudké dažde prerušili dodávky elektriny do najmenej piatich dedín a spôsobili vyliatie riek z brehov, takže voda zaplavila desiatky domov. Zastavila aj premávku na cestách v obci Kameno, kde úrady vyhlásili núdzovú situáciu. Ľudí z dediny Trastikovo, približne 390 kilometrov východne od bulharskej metropoly Sofia, evakuovali, keď záplavová voda prelomila hrádzu. Z obce Karnobat hlásia rekordné množstvo zrážok - za 24 hodín 178 litrov na meter štvorcový, vyplýva zo správ bulharského meteorologického inštitútu. V oblasti sa stále očakávajú ďalšie búrky sprevádzané prudkým nárazovým vetrom dosahujúcim rýchlosť až 85 km/hodinu. Bulharská vláda vyhlásila na veľkej časti zasiahnutej oblasti, v ktorej platí najvyšší stupeň pohotovosti, stav ohrozenia. Traja členovia vládneho kabinetu premiéra Bojka Borisova by sa priamo na mieste mali podieľať na koordinácii pomoci. Búrky narušili dodávky elektrickej energie, ale aj zásobovanie potravinami vo viacerých obciach, kde je fakticky odrezaných od zvyšku sveta bližšie nešpecifikovaný počet ľudí. Meteorológovia oznámili, že silné lejaky budú podľa očakávania trvať celú stredu.


Kamionisti v Brazílii protestujú ďalej aj po dohode s vládou

Štrajk kaminonistov pokračuje aj po tom, čo vláda znížila ceny nafty.

BRAZÍLIA. Štrajk kaminonistov, ktorý uplynulý týždeň ochromil dopravu i život v Brazílii, sčasti pokračuje aj po tom, ako sa tamojšia vláda rozhodla znížiť ceny nafty. Väčšina odborových zväzov podporila opatrenie vlády znížiť cenu na 46 brazílskych centov za liter nafty. Niektoré odbory však stále vzdorujú a protesty odmietajú ukončiť, informovala v utorok spravodajská stanica BBC. Vodiči kamiónov od začiatku minulého týždňa blokovali hlavné cesty po celej krajine. Pre nedostatok pohonných hmôt sa preto na juhu Brazílie zastavila výroba stoviek závodov produkujúcich takmer všetok etanol v tejto latinskoamerickej krajine. Výrobcovia mäsa zase uviedli, že pre nedostatok krmiva uhynulo v krajine zhruba 70 miliónov kurčiat. Pred čerpacími stanicami sa tvorili dlhé rady, letiskám sa míňalo palivo a regály mnohých supermarketov zívali prázdnotou, keďže v dôsledku protestov neboli schopné dopĺňať tovar. Palivové cisterny museli vo viacerých brazílskych štátoch sprevádzať bezpečnostné zložky. Vodičov nákladných áut rozhnevalo zvyšovanie cien nafty, ktoré len v máji vzrástli o viac než deväť percent. Mnohí z demonštrujúcich kamionistov vyzývali vládu na odstúpenie, zatiaľ čo tá tvrdila, že do niektorých odborových hnutí sa infiltrovali protivládni agitátori.


Rakúsko odsúdilo pedagóga za sexuálne zneužitie maloletých

KORNEUBURG. Za sexuálne zneužitie maloletých odsúdili v pondelok v dolnorakúskom Korneuburgu bývalého pedagóga (37) gymnázia z okolia Viedne na štyri roky väzenia a na umiestnenie v zariadení pre duševne chorých páchateľov. Súdny znalec totiž upozornil na poruchu osobnosti a sexuality obžalovaného. Súd zároveň zakázal mužovi na päť rokov výkon povolania a zaviazal ho uhradiť bolestné vo výške po 2000 eur každému z poškodených. Obžalovaný sa zodpovedal nielen zo sexuálneho zneužitia maloletých, ale okrem iného aj zo zneužitia úradného postavenia a pornografického stvárnenia maloletých. Na zväčša neverejnom konaní sa v súdnej sieni k trestnej činnosti priznal. Obžalovaný využil právo posledného slova pred vynesením rozsudku, aby vyjadril poľutovanie nad vlastným konaním, vyplýva z informácií rakúskeho verejnoprávneho rozhlasu ORF. V zdôvodnení výšky trestu súd podčiarkol vážnosť trestnej činnosti i jej opakovanie v období rádovo týždňov a pripomenul nevyhnutnosť terapie muža, ktorý bol doteraz bezúhonným občanom a navyše sa k zločinom priznal. Rozsudok nie je zatiaľ právoplatný, ani žalobkyňa, ani obhajkyňa sa k verdiktu súdu totiž nevyjadrili.


Na R1 otvorili novú diaľničnú križovatku, odľahčí okraj Nitry

Mesto Nitra sa o toto dopravné riešenie usilovalo niekoľko rokov.

NITRA. Vodičom v okolí Nitry už slúži nová diaľničná križovatka. Nachádza sa na rozhraní katastrálnych území obcí Lehota, Lužianky, Mlynárce a Kynek. „Predpokladá sa, že v lokalitách Kynek - ulica Trnavská a Hlohovecká sa zvýši bezpečnosť a zároveň sa vyrovná aj kapacita križovatiek,“ uviedla hovorkyňa Ministerstva dopravy a výstavby SR Karolína Ducká.Mimoúrovňový diaľničný uzol napojí obec Lehota na rýchlostnú cestu R1. Jeho prínosom by malo byť výrazné odľahčenie okrajových mestských častí Nitry Kynek a Mlynárce, cez ktoré prechádza množstvo tranzitnej dopravy. Mesto Nitra o toto dopravné riešenie usilovalo niekoľko rokov. Križovatku staval rezort dopravy od júna tohto roka. „Podľa môjho názoru nie sú malé a veľké projekty, ale iba tie, ktoré ľudom pomáhajú viac alebo menej. Som veľmi rád, že dnes otvárame novú križovatku, ktorá zefektívni dopravu v okolí a pomôže ľuďom,” povedal minister dopravy Arpád Érsek.


V Turecku zatkli stovky ďalších ľudí, podozrievajú ich zo spolupráce s Gülenom

ANKARA. Polícia v stredu na území celého Turecka spustila koordinovanú akciu, počas ktorej zatkla stovky ľudí podozrivých z napojenia na duchovného Fethullaha Gülena, žijúceho v exile v Spojených štátoch. Na stredajšom zásahu sa zúčastnilo 8500 príslušníkov policajných zložiek. Podľa tlačovej agentúry Anadolu bolo počas policajnej operácie, ktorá sa konala v stredu v skorých ranných hodinách vo všetkých 81 provinciách Turecka, zadržaných 803 podozrivých. Zadržaní boli údajne Gülenovými "operatívcami", ktorí riadili sympatizantov duchovného pôsobiacich v polícii. Gülena turecké vedenie podozrieva, že sa v krajine snaží vybudovaním tzv. paralelných štruktúr zosadiť súčasnú vládu. Okrem toho vláda tvrdí, že Gülen bol aj za neúspešným pokusom o vojenský prevrat z vlaňajšieho júla. Duchovný však toto obvinenie odmieta. Po pokuse o štátny prevrat bol v Turecku vyhlásený výnimočný stav. Ten bol predĺžený už trikrát a tureckému prezidentovi Recepovi Tayyipovi Erdoganovi umožňuje schvaľovať zákony aj bez súhlasu parlamentu. Stredajšie zatknutia sú súčasťou rozsiahlej vlny zatýkania, ktorá sa v Turecku začala po zmarení pokusu o vojenský prevrat. Podľa informácií tureckého ministerstva vnútra bolo tak od júla minulého roku v krajine zadržaných viac ako 47-tisíc ľudí, medzi ktorými je aj vyše 10-tisíc príslušníkov polície a 7400 príslušníkov ozbrojených síl.


Nezamestnanosť klesla vo všetkých krajoch. Bez práce je 5,55 percenta ľudí

Najmenej pracovných príležitostí bolo v Banskobystrickom kraji.

BRATISLAVA. Miera nezamestnanosti na Slovensku v marci klesla na nové minimum 5,55 percenta. V porovnaní s februárom 2018, keď bola 5,72 percenta, klesla o 0,17 percentuálneho bodu. Medziročne sa znížila o 2,49 percentuálneho bodu. Informovalo o tom Ústredie práce, sociálnych vecí a rodiny SR. Podľa ministra práce Jána Richtera by nezamestnanosť v krajine tento rok mohla klesnúť pod hranicu piatich percent. "Som rád, že predpoklady a prognózy sa postupne napĺňajú. Mesiac marec je mesiacom, kedy už začínajú sezónne práce, v plnej miere by sa mali rozbehnúť v apríli," povedal na tlačovej konferencii Richter. Nezamestnanosť sa na Slovensku nepretržite znižuje od leta roku 2016, dlhodobo je ale vyššia ako v Českej republike, kde bolo v marci bez práce len 3,5 percenta ľudí. Na Slovensku je 153.854 registrovaných nezamestnaných, ktorí by okamžite mohli nastúpiť do práce. "Medzimesačne sa stav znížil o 4590 osôb. Medziročne sa znížil stav uchádzačov o 65.295, čo je o 29,79 percenta osôb menej," vyčíslil generálny riaditeľ Ústredia práce, sociálnych vecí a rodiny SR Marián Valentovič. V marci 2018 bol pokles miery evidovanej nezamestnanosti zaznamenaný vo všetkých krajoch. Najvýraznejší bol v Banskobystrickom kraji. Na okresnej úrovni sa nezamestnanosť znížila v 76 okresoch, v dvoch okresoch bol zaznamenaný mierny nárast. Ku koncu marca tohto roka bolo na úradoch práce voľných 77.470 pracovných miest. Medzimesačne počet voľných miest klesol o 918. Najviac pracovných miest bolo v Bratislavskom kraji, najmenej ich bolo v Banskobystrickom kraji. Najvyššia miera evidovanej nezamestnanosti bola v marci zaznamenaná v okrese Rimavská Sobota (18,09 %). Najnižšiu mieru evidovanej nezamestnanosti (1,96 %) dosiahol okres Trnava. Slovenské firmy dlhodobo upozorňujú na nedostatok kvalifikovanej pracovnej sily a v uplynulom období začali vo väčšom počte zamestnávať cudzincov. Legálne na päťmiliónovom Slovensku pracuje 51.860 cudzincov, z toho väčšina pochádza z krajín EÚ. Najnižšiu nezamestnanosť majú okresy na západnom Slovenskom, kde v minulosti investovali tiež zahraničné firmy. "V západoslovenskom regióne nie je možný iný postup, pokiaľ tam je nedostatok kvalifikovanej pracovnej sily, než regulovane dať priestor firmám, aby mohli zamestnávať aj cudzincov," podotkol Richter. Na začiatku mája začne na Slovensku platiť zákon, na základe ktorého sa zjednodušia podmienky pre zamestnávanie cudzincov z krajín mimo EÚ v nedostatkových profesiách a v regiónoch s nezamestnanosťou nižšou ako päť percent.


Požiar v juhokórejskej nemocnici si vyžiadal najmenej 41 obetí

MIRJANG. Na najmenej 41 mŕtvych a vyše 70 zranených sa zvýšil počet obetí požiaru, ktorý v piatok skoro ráno vypukol v nemocnici v meste Mirjang ležiacom na juhovýchode Južnej Kórey. Počet obetí na životoch podľa záchranárov ešte môže vzrásť, informovala juhokórejská tlačová agentúra Jonhap. Požiar zrejme vypukol na oddelení pohotovosti na prvom poschodí miestnej nemocnice Sedžong v piatok ráno okolo 7.30 h miestneho času (23.30 h SEČ). Oheň sa údajne nerozšíril na ďalšie poschodia a hasičom sa ho podarilo uhasiť zhruba po troch hodinách. Doposiaľ 41 ľudí zomrelo zjavne po tom, čo sa nadýchali dymu. Deväť osôb je vo vážnom stave a zhruba 70 ľudí utrpelo len ľahšie zranenia. Dovedna 111 pacientov a zamestnancov nemocnice previezli do šiestich neďalekých nemocníc. Z domova s opatrovateľskou službou susediaceho s hlavnou budovou nemocnice sa zároveň podarilo bezpečne evakuovať 94 pacientov. Príčina požiaru nebola bezprostredne známa. Prešetruje ju však už juhokórejská polícia, ktorá na túto príležitosť zriadila v miestne nehody mimoriadny vyšetrovací tím. Juhokórejský prezident Mun Če-in zvolal v reakcii na nehodu mimoriadnu schôdzu. Príslušné úrady zároveň podľa svojho hovorcu vyzval, aby evakuovaným pacientom poskytli potrebnú lekársku pomoc, objasnili presnú príčinu požiaru a vypracovali opatrenia na to, aby sa takejto nehode v budúcnosti predišlo. Podľa spravodajskej stanice BBC ide o najsmrtiacejší požiar v Južnej Kórei za takmer desaťročie. Došlo k nemu pritom len zhruba mesiac po požiari vo fitnescentre v juhokórejskom meste Čečchon, ktorý si vyžiadal 29 obetí na životoch.


Eustream víta uistenia ruskej strany o pokračovaní využívania prepravnej siete

Ruská spoločnosť Gazprom Export a slovenský Eustream podpísali novú rámcovú dohodu o preprave plynu cez Slovensko do jesene 2050.

BRATISLAVA. Slovenský prepravca plynu Eustream víta uistenia z ruskej strany o pokračovaní v dlhodobom využívaní prepravnej siete. V reakcii na v utorok (11.4.) medializovanú informáciu, že ruský Gazprom Export a Eustream podpísali novú rámcovú dohodu o preprave plynu, to dnes pre TASR uviedol špecialista externej komunikácie spoločnosti Pavol Kubík. Bližšie informácie o tejto dohode však neuviedol. "Spoločnosť Eustream nie je oprávnená poskytovať informácie o individuálnych kontraktoch s našimi zákazníkmi," doplnil Kubík s tým, že informácie o rezervovaných kapacitách sú zverejňované na webovej stránke prepravcu. Podľa Zuzany Harvanovej zo Zastúpenie Európskej komisie (EK) na Slovensku bude EK ako strážkyňa zmlúv všetky tieto a podobné zmluvy pozorne monitorovať. "Úlohou Komisie je zabezpečiť, aby boli projekty a zmluvy v EÚ v súlade s platnou legislatívou EÚ," zdôraznila v reakcii pre TASR Harvanová. Ruská spoločnosť Gazprom Export a slovenský prepravca plynu Eustream podpísali novú rámcovú dohodu o preprave plynu cez Slovensko do jesene 2050. Hodnota kontraktu dosahuje 5,3 miliardy eur. Kontrakt bol podpísaný s platnosťou do 1. októbra 2050. Predchádzajúci kontrakt o tranzite plynu medzi spoločnosťami Gazprom Export a Eustream pokrýval roky 2009 až 2028. Slovensko je v súčasnosti jednou z hlavných tranzitných krajín na dodávku ruského plynu do západnej Európy. Situáciu ale v posledných rokoch komplikujú spory Ruska s Ukrajinou, v dôsledku čoho sa Moskva rozhodla Ukrajinu obísť. Plány Gazpromu vybudovať ďalšiu vetvu projektu Severný prúd, ktorým by Rusko Ukrajinu ako tranzitnú krajinu obišlo, vyvolali na Slovensku obavy. Gazprom ale už skôr uviedol, že slovenský tranzitný systém bude využívať dlhodobo, a to aj v prípade, že bude postavený plynovod Severný prúd 2.


ČESKÝ ZÁPISNÍKZatkli šéfa českého futbalu. Prečo až teraz?

Kedysi bol zdrojom futbalového humoru, dnes je šéf futbalovej asociácie vo väzbe. Nemá ho však kto nahradiť.

Keby v Česku nebola divoká vládna kríza, pre české médiá by to bola suverénne správa číslo jeden. Polícia minulý týždeň zatkla, obvinila a poslala do väzby predsedu Futbalovej asociácie ČR Miloslava Peltu, prezývaného aj ‚Velký Čáp‘. Pán Pelta je skutočným stelesnením českého futbalu. Špekulant okresného formátu, ktorý sa akousi zhodou nešťastných okolností dostal do veľkého sveta a čela českého futbalu, kde sa ale poctivo ďalej správa ako okresný špekulant. Pelta riadi český futbal od jesene 2011. Už sedem rokov predtým sa ale Česko zabávalo nahrávkami odposluchov futbalových funkcionárov (Petr Čtvrtníček podľa toho napísal svoju legendárnu divadelnú hru ‚Ivánku, kamaráde‘) z veľkej korupčnej aféry. Pelta, vtedajší šéf pražskej Sparty, na nich precítene hovorí vety ako „celá jar bola uplatená, vole“. Nikdy nebol obvinený, no dialóg „volal Pelta“, „čo chcel?“, „nič“, „čo si mu na to povedal?“, „no nič“, „no to si mu povedal dobre“, patrí do zlatého archívu českej zábavy a športu . Čo je ale podstatné: kým sa česká spoločnosť od roku 2004 niekam civilizačne posunula, český futbal zostáva stále rovnaký, snáď okrem toho, že je podľa výsledkov národného tímu stále horší. Výsledky futbalovej ligy majú zhruba rovnakú dôveryhodnosť ako pražskí taxikári zo starej školy. Peltovo postavenie sa však zdalo neotrasiteľné vďaka jednej jeho nespochybniteľnej schopnosti: vytiahnuť zo štátu peniaze. Konkrétne z ministerstva školstva. Bývalého ministra Marcela Chládka dokonca po vyhadzove z vlády zamestnal vo Futbalovej asociácii. Práve Peltove „schopnosti“ sú však teraz dôvodom jeho aktuálnych problémov. Zjednodušene povedané, polícia ho obvinila, že s úradníkmi ministerstva dohováral rozdeľovanie dotácií ešte skôr, než o nich rozhodovala ministerská komisia. Pelta, ktorému patrí aj prvoligový klub Jablonec, je zatiaľ len obvinený, takže ctime prezumpciu neviny. Na začiatku júna sa má podľa plánu voliť nový šéf asociácie. Dovtedy český futbal riadi Peltov prvý podpredseda Roman Berbr. Muž s prezývkou ‚Voldemort‘ a mimochodom niekdajší zamestnanec komunistickej Štátnej bezpečnosti. Jediným kandidátom na post predsedu je zatiaľ - Pelta. Ministerka školstva Kateřina Valachová (ČSSD) samozrejme rezignovala. Je len málo príležitostí, kedy je možné toto povedať s plnou vážnosťou: Zlatá česká politika.


Summit evakuoval ľudí z Bratislavy, na uliciach sa hral futbal

Príchod oficiálnych delegácií na summit aj bežná prevádzka prebehla na Bratislavskom letisku tak, ako bolo plánované.

BRATISLAVA. Príchod oficiálnych delegácií na summit aj bežná prevádzka, všetko prebieha na Bratislavskom letisku tak, ako bolo plánované. Podľa hovorkyne Letiska Milana R. Štefánika Veroniky Ševčíkovej sa zatiaľ nevyskytli žiadne komplikácie. Väčšina cestujúcich pritom podľa jej slov rešpektovala odporúčania a dostavila sa na letisko v dostatočnom časovom predstihu pred odletom. "Cestujúci prišli skôr, mnohí už skoro ráno," zhodnotila Ševčíková. Bratislava sa kvôli summitu EÚ vyľudnila. V uliciach mesta je len minimálna premávka, na Štefánikovej ulici si dokonca partia mladých mužov zahrala futbal. Počas bežného pracovného dňa by tam boli stovky áut.  Cestovanie v Bratislave si počas piatkového predpoludnia pochvaľuje aj analytik Sberbank Vladimír Vaňo. V meste je podľa neho viac policajných áut ako normálnych, lídrov EÚ volá čo najskôr do Bratislavy na ďalší summit.   Na Vrakunskej aj Trnavskej ceste bolo predpoludním mŕtvo. Zvyčajne tu ráno v pracovné dni stoja autá v kolónach od Malého Dunaja vo Vrakuni až po vyústenie na Tomášikovu ulicu. Historické centrum mesta sa len pomaličky zaľudňuje. Bežných pracujúcich v Bratislave výrazne ubudlo, no uličky centra mesta sú plné skupiniek turistov. Tí sa ako obvykle fotia pri pamiatkach a presúvajú sa pešo. Obmedzenia sa ich preto až v takej miere nedotknú. Kaviarne a terasy reštaurácii sa tesne pred obedom v centre mesta zapĺňajú. Pomerne plnú sú aj lavičky na Hlavnom a Hviezdoslavovom námestí. Tie sú obsadené zväčša turistami, ktorí sa ukrývajú pred páliacim slnkom v tieni pod stromami. Prehliadky na motorovom vláčiku na kolesách, takzvanom Prešporáčiku, sú v historickom centre mesta v plnom prúde a vagóny sú plne obsadené. Obmedzenia v meste sa nijak špeciálne nedotkli otvaracích hodín múzeí. Mestské múzeum v radnici medzi Hlavným a Primaciálnym námestím je otvorene, rovnako aj pristúp na Michalskú vežu a do vojenského múzea. Zatvorená je však Univerzitná aj Mestská knižnica. Premávke v centre bola pokojná aj krátko po poludní. Električky sú viac-menej poloprázdne. V širšom centre mesta pripomínajú ulice stav počas vianočných a veľkonočných sviatkov, na cestách je tak málo áut. Len počasie je slnečnejšie a teplejšie.


Do poľského sporu o súdnictvo zasiahol prezident Duda

Prezident svojím návrhom zákona podmieňuje jeho podpísanie.

VARŠAVA. Poslanci poľského parlamentu pokračujú v rozprave o kontroverznom vládnom návrhu zákona o najvyššom súde, ktorý v krajine v uplynulých dňoch vyvolal novú vlnu masových protestov. Agentúra AP uviedla, že poslanci doteraz predložili vyše tisíc pozmeňujúcich návrhov k vládou navrhovanému zákonu, ktorý predpokladá zmeny pri voľbe sudcov najvyššieho súdu, ako aj možnosť výmeny súčasných sudcov, avšak s výnimkou tých, ktorých určí minister spravodlivosti. Poľská opozícia označuje návrh predložený vládnou stranou Právo a spravodlivosť (PiS) za "útok na demokraciu" a obrátila sa aj európske inštitúcie, aby do diania v Poľsku zasiahli. Najväčšia opozičná strana - Občianska platforma (PO) - avizovala, že má v úmysle iniciovať referendum o navrhovanej reforme poľskej justície. Agentúra DPA informovala, že do konfliktu nečakane zasiahol poľský prezident Andrzej Duda, keď v utorok pohrozil, že bude vetovať práve prerokúvaný zákon o najvyššom súde, ak sa kontroverzná súdna reforma nezmení. Duda následne predložil svoje zmeny do parlamentom už schváleného návrhu zákona o národnej súdnej rade (KRS). PiS totiž do zákona presadila, že 25 členov KRS bude voliť parlament, nie sudcovia. Tento návrh vyvolal ostrú reakciu kritikov, ktorí sa obávajú, že sa takto v Poľsku oslabí nezávislosť súdnictva. Duda žiada, aby parlament schválil jeho návrh na to, že nominácie na funkciu členov KRS musia poslanci schváliť trojpätinovou väčšinou. Upozornil, že ak poslanci jeho návrh neschvália, nepodpíše zákon o najvyššom súde. Hovorca KRS Waldemar Žurek pre agentúru PAP uviedol, že Dudov návrh je "iskierkou nádeje", zdôraznil však, že "sudcovia by mali byť vymenovávaní len inými právnikmi". KRS dohliada na etiku a chráni nezávislosť poľských súdov. Kritici vládneho zákona sa obávajú, že vládnou stranou navrhované zmeny obmedzia právomoci rady a zasiahnu do rozdelenia moci v štáte. Poľskí poslanci v stredu doobeda väčšinou hlasov rozhodli, že vládnym návrhom zákona o najvyššom súde sa bude zaoberať osobitná parlamentná komisia. Komisia by mala posúdiť a zaujať stanovisko k návrhom zakotveným v zákone, ktorým by členov najvyššieho súdu vyberali nie odborníci na právo, ale poslanci. Súčasťou návrhu je aj reorganizácia štruktúr najvyššieho súdu. ko konštatovala agentúra AP, týmto svojím rozhodnutím parlament, v ktorom má väčšinu konzervatívna strana Právo a spravodlivosť, nateraz rozpravu o návrhu zákona ukončil.


Ako si vybrať správny vianočný stromček?

Na výber máte niekoľko možností – vyťať, kúpiť či vypestovať si vopred.

Vianočné stromčeky sú neoddeliteľnou súčasťou najkrajších sviatkov v roku. Ľudia však majú rozličné kritériá a otázky v súvislosti s tým, aký ihličnan si postavia do obývačky. Živý či umelý? Vydrží dlho? Neopadá rýchlo? Živý vianočný stromček je pre mnohých bez debaty tou najkrajšou a najlepšou voľbou. Navyše je aj ekologickejšou alternatívou, ako ten umelý, pri ktorého výrobe môže vznikať množstvo nebezpečných látok. Ani tu však nie je všetko zlato, čo sa blyští. Dôležité je v prvom rade zistiť, či živý stromček, ktorý kupujeme, bol vypestovaný v lesnej škôlke a či nepochádza z nelegálneho výrubu. Živé stromčeky sú bežne dostupné na trhoch či pred nákupnými centrami a výber je pomerne veľký – rôzne druhy smrekov, borovíc a jedlí. Najvhodnejším, najobľúbenejším, ale aj najdrahším kandidátom na vianočný stromček je jedľa normandská. Vydrží niekoľko týždňov, je veľmi odolná a väčšinou sa pestuje práve na úlohu vianočného stromčeka. Kúpite ju približne od 40 eur. Ľudia majú od nepamäti spojený s Vianocami aj smrek, ktorý izbu krásne prevonia a je cenovo najvýhodnejší (približne od 15 eur). Jeho nevýhodou je však to, že v teplej miestnosti môže rýchlo opadať. Obľúbená je aj borovica (zhruba od 20 eur), ktorá pôsobí mohutne, má dlhé ihličie a neopadáva ani po vyschnutí. Tento typ stromčeka je pre svoju objemnosť vhodnejší do väčšieho priestoru. Pri živých stromčekoch existuje aj možnosť, že vám ho vyrúbu priamo v lesnej škôlke až po objednaní a doručia do 48 hodín. V takom prípade sa nestane, že nepredané stromčeky skončia nevyužité na smetisku. Ak nie ste stotožnení s myšlienkou vyrúbania živých stromčekov na jednorazové použitie, no predsa len sa vám umelá verzia akosi nepozdáva, existuje kompromis a zrejme aj najekologickejší variant v podobe stromčekov v kvetináči. Môžete si ich zakúpiť od približne 10 eur a takýto ihličnan vám vydrží v závislosti od správnej starostlivosti celoročne. Mimo Vianoc ho môžete mať napríklad na balkóne či v záhradke, počas sviatkov ho zase ozdobíte a máte vianočný stromček. Ide o praktické riešenie, treba mu však treba venovať väčšiu starostlivosť. Pri presune z exteriéru do interiéru by stromček nemal zažiť teplotný šok, preto ho treba najprv aklimatizovať. Predtým, ako ho dáte do vykurovanej miestnosti, by mal chvíľu postáť napríklad v garáži, pivnici alebo v inej, trochu chladnejšej miestnosti, kde nemrzne. Netreba ho zabudnúť poriadne zaliať. Presun do vykúrenej obývačky by teda mal byť postupný a mal byť trvať podľa typu stromčeka od niekoľkých dní až do dvoch týždňov. Taký istý aklimatizačný postup platí aj v opačnom prípade – pri presune stromčeka z izby späť do vonkajšieho priestoru. Ak máte trpezlivosť, takisto si môžete takýto stromček vypestovať aj sami priamo od semienka a to či už do nádoby alebo niekde v záhradke. Umelé stromčeky sa dnes už vyrábajú z vizuálne kvalitných materiálov a tak sú v mnohých prípadoch takmer na nerozoznanie od živých. Aj preto ľudia siahajú pri kúpe práve po nich. Výhody umelého vianočného stromčeka sú dobre známe – po sviatkoch nekončí na smetisku, keď si ho raz kúpite, nemusíte sa ďalšie roky zaoberať zadovážením nových stromčekov a výhodná je väčšinou aj cena takýchto ihličnanov. Umelé stromčeky pritom kúpite aj v rôznych variáciách – už ozdobené, s 3D ihličím, svietiace či s umelým snehom. Majú však aj svoje tienisté stránky. Vzhľadom na to, že sú najčastejšie zhotovené z PVC, pri ktorého výrobe vznikajú nebezpečné látky a tie môžu kontaminovať životné prostredie, najlepšie urobíte, ak siahnete po „čistejších“ umelých materiáloch (napríklad polypropylén označený PP alebo POP). V ideálnom prípade tiež hľadajte lokálnu výrobu, aby umelý stromček nemusel do vašej obývačky precestovať tisícky kilometrov, najčastejšie z Číny.


Posledná Senica prekvapila Trenčín, boj o udržanie sa výrazne zdramatizoval

Fortuna liga (1 - 6)

Fortuna liga (7 - 12)

La Liga

Premier League

FA Cup

Bundesliga

Serie A

Ligue 1

Česká liga

MYJAVA. Posledný tím futbalovej Fortuna ligy 2018/2019 zo Senice sa razantne prihlásil do súboja o záchranu, na myjavskom ihrisku zvíťazil nad Trenčínom 3:2 v sobotňajšom zápase 3. kola skupiny o záchranu. Úvodný gól padol v 27. minúte po komunikačnej chybe medzi brankárom Denisom Chudým a Marianom Pišojom, ktorý iba tesne predtým vystriedal Petra Kleščíka. Pred prestávkou pridal druhý zásah z pokutového kopu Carlos Silveira Da Graca Kay. Po zmene strán pridal tretí gól hostí Filip Dangubič, Trečania potom zápas už len zdramatizovali - striedajúci Joey Sleegers a Hamza Čatakovič skorigovali na 2:3. Seničania bodovali naplno prvýkrát od 15. kola, keď 10. novembra 2018 uspeli v Podbrezovej. Hráči Spartaka Trnava remizovali s FC Nitra 1:1. Obaja súperi ašpirujú na konečné siedme miesto tabuľky, ktoré za istých okolností môže znamenať boj o pohárovú Európu pre nasledujúci súťažný ročník. Bližšie k zisku troch bodov boli Trnavčania, ktorí sa dostali do vedenia tesne po prestávke gólom striedajúceho Kubilaya Yilmaza, ale o dve minúty neskôr na konečných 1:1 vyrovnal Marián Chobot. V dôležitom súboji o záchranu Zlaté Moravce zdolali Podbrezovú 2:1. Všetky góly padli až po zmene strán. Do vedenia sa dostali hostia dorážkou Alexandra Mojžiša, lenže strelec prvého gólu onedlho zahral vo vlastnej šestnástke rukou a Tomáš Ďubek sa z pokutového kopu v 70. min nemýlil. Domáci dokoncali obrat v 73. minúte, rozhodol niekdajší hráč Podbrezovej Martin Válovčan. ViOn zvíťazil v druhom zápase po sebe a na svojho sobotňajšieho súpera sa už bodovo dotiahol. Fortuna liga - 3. kolo nadstavbovej časti, skupina o udržanie sa: Góly: 71. Sleegers, 83. Čatakovič - 27. E. Ramírez, 36. C. Da Graca Kay (z pok. kopu), 50. Dangubič /hralo sa v Myjave/ ŽK: 35. Mašovič, 54. Paur - 74. Asmah, rozhodovali: Kružliak - Vorel, Chládek Trenčín: D. Chudý - A. Slávik, Mašovič, Kleščík (20. Pišoja, 54. Sleegers), Yem - Zubairu, Bukari, Čatakovič - Roguljič, Paur, Corryn (43. Van Arhem) Senica: Taborda - Asmah, R. Dias, C. Da Graca Kay, Krč - El Moudane, Dangubič (73. Azankpo) - Tešija (90.+ Dubois), Klapan, Castaňeda (84. Zezinho) - E. Ramírez Góly: 52. Yilmaz - 54. Chobot ŽK: 63. Markoski - 41. Machovec, 86. Macho, 89. Dubeň, 90.+ Sokovič, rozhodovali: Marhefka - Brnko, Hrmo Trnava: Bolek - M. Turňa, Abena, Janečka, Čonka (64. A. Sloboda) - Miesenböck, Lovat, Grendel, Markoski (83. Ashiru) - Dudl, Depetris (46. Yilmaz) Nitra: Pindroch - M. Dubeň, Niba, Bilovský, Ján Chovanec - Chobot (73. Šurnovský), Machovec (79. Macho), Charizopulos, Gatarič (88. Vrábeľ) - P. Farkaš, Sokovič Michal Ščasný, tréner Trnavy: "Chlapci nechali na ihrisku všetko, čo mohli. Hrali sme do zabezpečenej obrany Nitry, mali sme šance na víťazstvo, no gól sme si dali po chybe Dudla. Nemyslím si, že remíza bola spravodlivá." Michal Kuruc, tréner Nitry: "Tento týždeň sme videli Trnavu v pohári. S výsledkom nie sme spokojní, pretože dlho sme v lige nevyhrali. Chlapci boli v defenzíve zodpovední, ale dopredu to nebolo také, aké sme chceli. Bojovali sme celý zápas zodpovedne a myslím si, že remíza je spravodlivá." Góly: 70. Ďubek (z pok. kopu), 73. Válovčan - 64. A. Mojžiš ŽK: 64. Kwin, 74. Ďubek, 86. Grozdanowski - 19. Wiezik, 27. Leško, 69. A. Mojžiš, 74. Kiwior, 76. Špyrka, 90.+ Hlohovský, rozhodovali: Chmura - P. Bednár, Žákech Zlaté Moravce: A. Chovan - Čögley, Kwin, Asanovič, Brašeň - Grozdanovsk (89. Práznovský) - Orávik (59. Kelez) - Ďubek, B. Ľupták (66. Karlík), Válovčan - Dočekal Podbrezová: M. Vantruba - Obročník, Kiwior, M. Oravec, A. Mojžiš - Viazanko, Bartoš (76. Paraj) - Leško, Špyrka (80. Olatunji), Hlohovský - Wiezik Karol Praženica, tréner Zlatých Moraviec: "Sme veľmi radi, že sme potvrdili tri body z Trnavy. Po inkasovanom góle hráči nesklonili hlavy, bojovali a zápas otočili. Toto víťazstvo má pre nás veľkú cenu. Verím, že nebudeme tým mužstvom, ktoré opustí Fortuna ligu." Vladimir Veselý, tréner Podbrezovej: "V sobotu sme veľa futbalovej krásy nevideli. Bolo to veľmi bojovné stretnutie. V druhom polčase sme sa dostali do vedenia, urobili sme však dve chyby, ktoré domáci využili. Ideme ďalej."


Seriály s hviezdnym obsadením. Apple od novembra spúšťa novú televíznu službu

BRATISLAVA. Ako by vyzeral svet, keby na Mesiaci pristáli prví Sovieti aj seriál z prostredia televíznej rannej šou. Netflix a HBO bude mať silnú konkurenciu. Spoločnosť Apple spúšťa od piatku 1. novembra vo viac ako 100 krajinách novú televíznu službu Apple TV+. Dostupná bude aj na Slovensku a ponúkne filmy aj seriály vyrobené priamo pre Apple. Predplatitelia budú mať prístup ku všetkému originálnemu obsahu online aj offline a bez reklám. Sledovať ho budú môcť pomocou aplikácie Apple TV, ktorá je predinštalovaná na zariadeniach od Apple. Prinášame výber z programu, ktorý si od 1. novembra budete môcť pozrieť. Seriál z novinárskeho prostredia vznikol na motívy knihy novinára Briana Steltera zo CNN o rannej televíznej šou. Apple stavilo na hviezdne herecké obsadenie a v hlavných úlohách seriálu sa predstavia Reese Witherspoon, Jennifer Aniston a Steve Carell. Zaujímavé je, že Aniston sa seriálovej tvorbe niekoľko rokov vyhýbala, nakoniec ju zlomila spoločnosť Apple pre svoj nový projekt. Prvé kritiky zatiaľ priveľa nadšenia neprinášajú, seriál viac ako dráma vraj pôsobí len ako nablýskaná výkladná skriňa. Pozitívne však kritici ohodnotili herecké výkony. Futuristická postapokalyptická dráma See predstavuje svet, v ktorom ľudia stratili schopnosť vidieť. Ničivý vírus zabil veľkú časť zemskej populácie a tí, ktorí prežili, natrvalo oslepli. Dej seriálu sa koná až o stovky rokov neskôr, keď ľudia sú už tak dlho slepí, že ani nevedia, či ich predkovia vôbec niekedy dokázali vidieť. Seriál napísal Steven Knight, režíroval Francis Lawrence. V hlavnej úlohe sa objaví Jason Momoa, ktorého diváci mohli vidieť aj v seriáli Hra o tróny či v hlavnej úlohe vo filme Aquaman. Prvé kritiky seriálu vyčítajú, že sa príliš zameral na naturalistické vykreslenie tvrdého sveta a chýba mu silnejší príbeh. Aj 130 rokov po smrti zostáva Emily Dickinson jednou z najobľúbenejších amerických básnikov. I keď väčšinu svojho života strávila v ústraní a vydala len niekoľko básní, bola mimoriadne tvorivá a zanechala viac ako 1800 básní. Apple TV+ prináša príbeh o poetke vo forme dobového seriálu s polhodinovými komediálnymi epizódami. Dickinsonovú predstavuje ako vzdornú feministku, ktorá odmieta robiť domáce práce a bojuje o postavenie ženy v spoločnosti. Poetku Emily Dickinson v seriáli stvárňuje Hailee Steinfeld (True Grit, Spider-Man: Into the Spider-Verse, Bumblebee). Tento rok sme si pripomenuli 50 rokov od prvého pristátia človeka na Mesiaci. Členovia misie Apollo 11 Neil Armstrong a Buzz Aldrin vstúpili na povrch Mesiaca 20. júla 1969. Misia naplnila cieľ prezidenta Johna F. Kennedyho dosiahnuť to konca 60. rokov. Súťaž medzi USA a Sovietskym zväzom, kto bude na Mesiaci prvý, bola najväčšou súťažou ľudstva vo vesmíre. Ale čo by bolo, keby nie americkí, ale sovietski astronauti boli prvými ľuďmi na Mesiaci? Svet by dnes pravdepodobne vyzeral úplne inak a túto predstavu nám servíruje aj novinka For All Mankind. Seriál o alternatívnej budúcnosti pre Apple TV+ napísal a vytvoril Ronald D. Moore. Sci-fi dráma s Joelom Kinnamanom patrí k lepšie hodnoteným seriálom z produkcie novej Apple TV+ a diváci by si ju podľa recenzentov nemali nechať ujsť. Dokument zo sveta zvierat je zameraný viac na detského diváka ako na dospelých. Režisérska dvojica Victoria Stone a Mark Deeble štyri roky sledovali rodinu slonieho matriarchátu, ktorý vedie slonica Athena. V suchom období vyschne prameň, pri ktorom malo stádo dlhší čas svoj domov. Slony sa preto pod vedením Atheny vydávajú na cestu, aby si našli nové miesto na život. Dokument vhodnou formou deťom a mladým divákom vykreslí kruh života so všetkým, čo k nemu patrí. Americká moderátorka a herečka Oprah Winfrey bude mať na Apple TV+ svoj Knižný klub. Videostreamovacia služba bude vysielať jej rozhovormi s autormi literárnych diel. Prvou knihou, o ktorej bude Winfrey diskutovať na Apple TV+, bude titul The Water Dancer od Ta-Nehisi Coates. Talkšou sa bude nahrávať pred živým publikom v knižnici Carnegie Apple Store. Oprah Winfrey partnerstvo s Apple vysvetľuje ambíciou stať sa najväčším a najživším knižným klubom na svete, čo chce dosiahnuť vďaka svojej láske ku knihám a veľkosťou a silou spoločnosti. "Apple je v miliarde vreciek. Pre mňa to predstavuje skvelú príležitosť spojiť svet čítaním. S každou správou o výbere nového knižného klubu budete mať možnosť si knihu kúpiť, prečítať si ju a potom sa zúčastniť na rozhovore s autorom o príbehu a písaní," vyjadrila sa Winfrey na svojej webovej stránke. Oprah má s Apple aj partnerstvo na dvoch dokumentoch. Jeden s názvom Toxic Labor bude skúmať sexuálne obťažovanie na pracovisku. Druhý ešte nemá názov, ale mal by sa zamerať na duševné zdravie a búranie tabu ohľadne ľudí trpiacich duševnými problémami.


Holandské letisko musí rešpektovať Trumpov výnos, inak mu hrozí vysoká pokuta

Rovnako je na tom aj letecká spoločnosť KLM. Za každého zakázaného pasažiera by musela zaplatiť päťcifernú pokutu.

BRUSEL, AMSTERDAM. Holandská letecká spoločnosť KLM a amsterdamské letisko Schiphol nemajú inú možnosť, než spolupracovať s vládou amerického prezidenta Donalda Trumpa pri uplatňovaní výnosu o zákaze vstupu do USA pre občanov siedmich moslimských krajín. Ináč im hrozia veľké finančné pokuty, upozornil v pondelok spravodajský server DutchNews.nl. Holandská televízna stanica NOS s odvolaním sa na predstaviteľov KLM spresnila, že by išlo o straty vo výške miliónov eur, ak by sa spoločnosť rozhodla ignorovať nariadenia Trumpovej administratívy a prevážala z Amsterdamu do USA pasažierov z krajín s dočasným zákazom vstupu. Za každého "zakázaného" pasažiera by spoločnosť musela zaplatiť "päťcifernú pokutu", čo by mohlo znamenať desaťtisíce eur. Hovorca KLM zdôraznil, že Holanďania len skontrolujú pasy cestujúcich a následne sa riadia pokynmi amerických bezpečnostných služieb. Pre spoločnosť KLM má význam zachovať so dobré vzťahy s USA aj preto, že približne 25 percent obratu pochádza z letov do Ameriky a letisko Schiphol má licenciu na prevádzkovanie terminálu č. 4 na medzinárodnom letisku Johna F. Kennedyho. DutchNews.nl upozornil, že predstavitelia letiska Schiphol sa zatiaľ nevyjadrili k situácii v tamojšej tranzitnej hale, kde uviazlo viacero občanov Iránu cestujúcich do USA kvôli vedeckému výskumu alebo návšteve príbuzných. Holandská diplomacia medzitým spolu s ďalšími krajinami EÚ rieši otázku, ako odpovedať na Trumpovu iniciatívu v prípade európskych občanov, ktorí majú okrem občianstva EÚ aj pas niektorej zo "zakázaných" krajín.


Silný vietor pripravil v strednej Európe o život troch ľudí

Zlé počasie narušilo dopravu a spôsobilo výpadky elektriny.

BERLÍN. Časťami strednej Európy sa v pondelok prehnal silný vietor, ktorý pripravil o život troch ľudí, narušil dopravu a spôsobil výpadky elektriny. Spadnutý strom zabil na Slovensku v Nitre 14-ročného chlapca, na východe Nemecka prišiel podľa tamojšej polície o život 41-ročný vodič, keď na jeho auto spadol strom pri meste Wittenberg. Poľskí hasiči uviedli, že jedna osoba prišla o život a dve ďalšie utrpeli zranenia, keď ich auto rovnako zavalil strom. Päť osôb utrpelo zranenia aj na iných miestach v Poľsku. Hasiči odstraňujú popadané stromy naprieč Poľskom a tisíce ľudí ostávajú bez elektrickej energie. Podobne v Českej republike zostalo bez elektriny približne 30-tisíc domácností, popadané stromy narušili cestnú aj železničnú dopravu.Podobné problémy hlásili aj z Nemecka. Pri meste Wolfsburg medzi Hannoverom a Berlínom narazil vysokorýchlostný vlak do stromu v koľajisku, pričom rušňovodič utrpel ľahké zranenia. Pri Lipsku postŕhali stromy vedenie a bez elektriny zanechali okolo 5 000 ľudí. V Berlín zatvorili preventívne obe zoologické záhrady.


Poukazy len na šport? Štát zaťaží zamestnávateľov aj rodičov, varuje opozícia

Návrh SNS na športové poukazy sa nepozdáva opozícii.

BRATISLAVA. Dobrovoľné príspevky zamestnávateľov na podporu športu zamestnancov detí by nemali byť kľúčovým opatrením na zlepšenie situácie v oblasti športu. V pléne NR SR počas diskusie o návrhu novely Zákonníka práce to uviedol opozičný poslanec za hnutie OĽaNO Eduard Heger. Podľa neho návrh z dielne Slovenskej národnej strany (SNS) je "jedným z opatrení, ktoré chce siahnuť do vreciek ľudí a zamestnávateľov". Výška príspevku má byť limitovaná na 55 percent oprávnených výdavkov zamestnanca, najviac však v sume 275 eur za rok. "Najväčším podielom to zaplatí zamestnanec a zamestnávateľ. Športový poukaz, rekreačný poukaz, kde to bude zamestnávateľ vedieť dorovnávať?" pýtal sa Heger s tým, že tieto poukazy na konkrétne účely môžu byť napríklad na úkor finančných prémií, ktoré by inak zamestnanec mohol dostať. "Je nedostatok športovísk, chýba vybavenie v školských telocvičniach. Telocvikári vidia talent dieťaťa ako prví. Keď chceme rozvíjať talent detí, tak práve tam vidím priestor omnoho viacej," zdôraznil a dodal, že návrh so sebou bude prinášať aj ďalšiu byrokraciu pre zamestnávateľa. Poslankyňa Jana Kiššová (SaS) nemá nič proti športu, avšak ju vyrušuje, že návrhy SNS systematicky vymieňajú odmenu za prácu peniazmi za naturálie. "Prečo len šport, prečo nie aj keramické krúžky?" pýtala sa. Rovnako jej nie je jasné, prečo by mal zamestnávateľ poskytnúť príspevok na šport pre dieťa svojho zamestnanca až po tom, ako odpracuje dva roky. Predkladateľ návrhu Dušan Tittel z SNS argumentoval tým, že športovým aktivitám sa venuje vyššie percento detí ako iným krúžkom. Zároveň podľa neho museli stanoviť obdobie dva roky, aby ľudia tieto príspevky špekulantsky nezneužívali. Podľa jeho slov sú šport a športové kluby v obciach dlhodobo podfinancované a keby rodičia detí nepriplácali, tak by dávno zanikli. Rovnako povedal, že príspevok môže byť iba pre aktivity detí v registrovaných športových kluboch, aby bolo jasné, kto je konateľ, aké vzdelanie majú tréneri detí. "Platba je veľká záťaž pre rodičov a budem si priať, aby zamestnávatelia boli osvietení a aby zamestnancom v tomto pomáhali. Potrebujeme peniaze v športe," povedal. Tittel dodal, že vláda každoročne vynakladá nemalé financie na rekonštrukciu športovísk na Slovensku. Je presvedčený, že šport by mal zaručiť, že bude vyrastať zdravá generácia. Dobrovoľný príspevok zamestnávateľa pre zamestnanca, ktorý vynakladá financie na pravidelnú športovú činnosť svojho dieťaťa, navrhuje koaličná Slovenská národná strana (SNS). Poslanci Dušan Tittel, Tibor Jančula, Eva Smolíková a Tibor Bernaťák predložili na rokovanie aktuálnej schôdze parlamentu novelu Zákonníka práce. Podľa nich takouto formou podpory športu detí a mládeže sa môže dosiahnuť viacero pozitívnych výsledkov. Predpokladá sa zvýšenie počtu pravidelne športujúcich detí a ekonomicky aktívnych rodičov, ktorí budú viesť svoje deti k športu pod vedením odborne spôsobilého športového odborníka. Tieto deti môžu predstavovať aj zatiaľ neobjavené športové talenty, ktoré v budúcnosti môžu reprezentovať Slovenskú republiku. U detí sa pravidelnou športovou činnosťou vytvárajú návyky k pohybu a zdravému životnému štýlu. Šport prináša rôzne benefity, ako je napríklad prevencia proti obezite, zbavenie sa stresu, trávenie voľného času v kolektíve či dosahovanie individuálnych alebo kolektívnych športových úspechov. Šport predstavuje dôležitú súčasť psychohygieny detí. Ak zamestnanec vynaloží ročne na športovú činnosť dieťaťa 500 eur a viac, zamestnávateľ mu na túto športovú činnosť dieťaťa môže prispieť maximálnou sumou 275 eur ročne. Ak zamestnanec na športovú činnosť dieťaťa vynaloží menej ako 500 eur ročne, zamestnávateľ zamestnancovi môže prispieť nižšou sumou, ktorá bude predstavovať príslušný príspevok na športovú činnosť dieťaťa v sume 55 percent oprávnených výdavkov zamestnanca. Zamestnávateľ tento príspevok môže poskytnúť aj takému zamestnancovi, ktorý má dohodnutý pracovný pomer na kratší pracovný čas, ak jeho pracovný pomer u zamestnávateľa trvá nepretržite najmenej 24 mesiacov. Tento nástroj zároveň predstavuje ďalší benefit, ktorý na dobrovoľnej báze môže zamestnávateľ poskytnúť svojmu zamestnancovi, ktorého pracovný pomer u zamestnávateľa trvá nepretržite najmenej 24 mesiacov. Motiváciou zamestnávateľa k poskytnutiu tohto príspevku zamestnancovi je jeho oslobodenie od platenia daní a odvodov zamestnancom aj zamestnávateľom. Dieťa, na ktorého vykonávanie športovej činnosti zamestnanec môže zamestnávateľa požiadať o tento príspevok, musí byť mladšie ako 18 rokov, musí mať trvalý pobyt alebo obdobný pobyt na území Slovenskej republiky a musí byť najmenej šesť mesiacov pred podaním žiadosti o príspevok osobou s príslušnosťou k športovej organizácii podľa zákona o športe. Príspevok na športovú činnosť dieťaťa si môžu vo svojich daňových výdavkoch (nákladoch) uplatniť aj samostatne zárobkovo činné osoby, ktoré vykonávajú podnikateľskú činnosť nepretržite najmenej 24 mesiacov, ak im nebol tento príspevok na športovú činnosť dieťaťa počas roka už poskytnutý ich zamestnávateľom. Navrhuje sa, aby príspevok na športovú činnosť dieťaťa mohol byť poskytnutý aj zamestnancom pri výkone práce vo verejnom záujme.


Po Katrine ponúklo pomoc 150 krajín, po Harveym len pár, píše Washington Post

WASHINGTON. Zahraničie sa nehrnie do pomoci Spojeným štátom americkým tak ako v minulosti. Je na vine prezident Donald Trump, či predošlé nedostatky pri prijímaní zahraničnej pomoci? pýta sa denník Washington Post. Po tom, ako v roku 2005 zasiahol USA hurikán Katrina, ponúklo pomoc - dobrovoľníkov, zásoby a financie - vyše 150 krajín z celého sveta, od bohatých arabských štátov až po chudobný Bangladéš. "Po (hurikáne) Harvey? Nie je úplné ticho, ale takmer. Verejne ponúklo pomoc len niekoľko krajín," napísali noviny. Európska únia poskytla satelity na lepšie mapovanie rozsahu škôd, Mexiko ponúklo pomoc a koordináciu a Kanada poslala humanitárne potreby. Taiwan a Venezuela ponúkli financie. "Je možné, že ďalšia pomoc ešte len príde, a že krajiny jednoducho vyčkávajú, aby videli, ako sa situácia vyvinie," uviedol Washington Post. Príčinou však podľa denníka môže byť aj izolacionistická zahraničná politika Donalda Trumpa, ale aj to, že Spojené štáty mali po Katrine problémy s využitím zahraničnej finančnej pomoci. Washington Post pripomenul správu amerického think-tanku Heritage Foundation, podľa ktorého bolo v roku 2005 Američanom ponúknutých dovedna 850 miliónov dolárov. Z toho však do USA nakoniec prišlo 115 miliónov a rok po hurikáne bolo využitých len 45 miliónov. Vtedajšia administratíva prezidenta Georga W. Busha potom uviedla, že je potrebné zefektívniť procedúry na využívanie zahraničnej pomoci pri katastrofách. Spojené štáty dostali príležitosť dokázať, že sa poučili, v roku 2010, keď vybuchla vrtná plošina Deepwater Horizon v Mexickom zálive a spôsobila najväčší únik ropy v histórii krajiny. "Najmenej 30 krajín ponúklo pomoc. Ich snaha zostala nereflektovaná," uviedol Washington Post. Americká vláda síce napokon prijala zariadenia na odsávanie ropy od Mexika a Holandska, no vo veľkej miere nechala rozhodovanie o potrebnej pomoci na spoločnosti BP, ktorej plošina patrila. Heritage Foundation vtedy zhodnotila celú situáciu tak, že Spojené štáty stále nie sú pripravené akceptovať zahraničnú pomoc a využiť ju tak, aby skutočne pomohla zachrániť životy a majetok občanov. Neschopnosť reagovať na ponúkanú pomoc kritizovala aj vtedajšia ministerka zahraničných vecí Hillary Clintonová.


Ford a Volkswagen zvažujú spoluprácu pri vývoji úžitkových áut

Novšie informácie budú firmy zverejňovať v závislosti od pokroku v rokovaniach.

DETROIT. Automobilové skupiny Ford a Volkswagen (VW) zvažujú spoluprácu pri vývoji nových úžitkových vozidiel. Firmy to oznámili v utorok v spoločnom vyhlásení. Prípadná aliancia by podľa nich posilnila konkurencieschopnosť oboch firiem v prospech zákazníkov na globálnom trhu.Spolupráca by sa podľa Fordu mohla rozšíriť aj na iné oblasti, ktoré však nešpecifikoval. Aktualizované informácie majú firmy zverejňovať v závislosti od pokroku v rokovaniach.Koncern VW pôsobí aj na Slovensku. Spoločnosť VW Slovakia, a. s. patrí k najväčším exportérom, investorom i zamestnávateľom v súkromnom sektore na Slovensku.


Obnovenú fasádu Mýtneho domčeka znečistili opäť grafitmi

Fasádu budovy minulý rok mesto obnovilo a natrelo antigrafitovým náterom.

BRATISLAVA. Mýtny domček pri bratislavskom Starom moste opäť znečistili neznámi vandali grafitmi. Fasádu budovy pritom minulý rok mesto obnovilo a natrelo antigrafitovým náterom. Hlavné mesto pre TASR uviedlo, že chce aj pre tento opakovaný vandalizmus nainštalovať na Starý most bezpečnostné kamery. Mestský dispečing potvrdil, že na Mýtnom domčeku zo staromestskej strany vandali znečistili fasádu budovy grafitmi v strednom rozsahu. "Hlavné mesto v najbližších dňoch zabezpečí ich odstránenie prostredníctvom firmy, ktorá v minulom roku aplikovala nanesenie antigrafitového náteru v rámci jeho minuloročnej rekonštrukcie," uviedol pre TASR magistrát. Najbližšie bezpečnostné kamery sú umiestnené v úseku Vajanského nábrežie - Štúrova na cestnej svetelnej signalizácii. Samospráva chce preto v blízkej budúcnosti preventívne nainštalovať bezpečnostné kamery aj na Starý most, ktorý sa podľa mesta pomerne často stáva terčom vandalizmu. "Rovnako tak chceme posilniť hliadky mestskej polície v blízkom okolí. Myslíme si, že ide o miesto, ktoré by malo byť lepšie monitorované ako doposiaľ," podotkol magistrát. V Mýtnom domčeku bolo od mája 2012 prevádzkované Múzeum colníctva, ktoré od júla 2014 prešlo pod správu Finančného riaditeľstva SR. Činnosť múzea bola pozastavená z dôvodu rekonštrukcie Starého mosta. Minulý rok prejavila mestská časť Staré Mesto záujem v Mýtnom domčeku vybudovať a prevádzkovať Múzeum Viedenskej električky a Starého mosta. Od magistrátu však mestská časť žiada férovejšie podmienky.


Našli tvár filmového Mercuryho. Nemohli si lepšie vybrať

Vo filme Bohemian Rhapsody si už nezahrá britský komik Sacha Baron Cohen.

Najprv sa žijúci členovia kapely Queen pohádali s hercom, ktorý mal stvárniť ich speváka. Potom herec podal výpoveď a verejne kapelu ohovoril. Tá ho zas nazvala hlupákom. Komik Sacha Baron Cohen sa nevedel zmieriť s tým, že vo filme Bohemian Rhapsody, v ktorom si mal zahrať Freddieho Mercuryho, zomrie jeho postava v polovici príbehu: „Nikoho nebude zaujímať film, kde hlavný hrdina prehrá boj s AIDS a potom má sledovať zvyšok kapely, ako sa s tým vyrovnáva,“ povedal pre denník Guardian. Tvorcovia pripravovanej drámy preto museli nájsť pre Mercuryho iného predstaviteľa. Ich výber nemohol byť lepší – je to mladý Američan s egyptským pôvodom Rami Malek, známy zo seriálu Mr. Robot. Tento rok si hudobný svet pripomína dve výročia súvisiace s Mercurym: v septembri prešlo sedemdesiat rokov od jeho narodenia a koncom tohto mesiaca zas 25 od jeho smrti. Už by preto bolo načase, aby o jeho dynamickom živote vznikol dôstojný film. Ak si človek prejde filmografiu Sachu Barona Cohena, asi oprávnene pochybuje o tom, či by jeho stvárnenie dôstojné bolo. Niekdajší Borat a Ali G síce skvele dokáže stvárniť karikatúry, zábavné postavičky, je skvelý šoumen a na Mercuryho sa podobá, ale zahrať uveriteľnú, mnohovrstvovú, skutočnú osobnosť by preňho možno bol príliš tvrdý oriešok. Nemá s tým skúsenosti. Rami Malek je oproti nemu vychádzajúcou hviezdou so skvelým renomé. Nedávno vyhral Emmy v konkurencii Kevina Spaceyho za jeho postavu duševne chorého hackera v seriáli Mr. Robot. Celý príbeh je postavený na jeho minimalistickom výkone. Malekov hrdina je človekom na pokraji nervového zrútenia, ktorý neustále manipuluje so svojím okolím, ale aj s divákmi. Vie vyvolať súcit aj zhnusenie, zároveň je chladný hráč a osamelý neurotik.V úlohe tajuplného uzavretého človeka väčšinu emócií zobrazuje len očami a spôsobom reči a je mimoriadne presvedčivý. Aj Mercury, aj Malek majú africký pôvod a skúšali sa presadiť v umeleckom svete plnom predsudkov k cudzincom. Malek si už v minulosti zahral homosexuála. Bolo to v seriáli War At Home, kde jeho tínedžerského hrdinu vyhodia z domu po tom, čo sa rodičom prizná k svojej orientácii. Už vtedy ukázal, že má talent uveriteľne stvárniť komplexné úlohy.


Ďalšíeho významného bývalého funkcionára FIFA usvedčili z brania úplatkov

Doživotný dištanc dostal Eugenio Figueredo.

ZÜRICH. Medzinárodná futbalová federácia (FIFA) uložila doživotný dištanc bývalému viceprezidentovi tejto organizácie Eugeniovi Figueredovi. Dôvodom je úplatkárstvo, ktoré bolo vystavené rozsiahlemu americkému federálnemu vyšetrovaniu korupcie v medzinárodnom futbale. Uruguajčanovi bola tiež uložená pokuta milión švajčiarskych frankov, no zatiaľ nie je jasné, ako bude FIFA vymáhať zaplatenie tejto sumy. Etický výbor FIFA považuje uruguajského úradníka vinným za úplatky v rokoch 2004 až 2015. Tie súvisia s predajom mediálnych a marketingových práv pre juhoamerické súťaže. Dnes 87-ročného Figuereda zadržali v máji 2015 vo Švajčiarsku a po siedmich mesiacoch ho poslali do rodnej krajiny, hoci o vydanie žiadali americké orgány. S prihliadnutím na vysoký vek a zlý zdravotný stav bol v domácom väzení v Uruguaji. Následne sa priznal k prijatiu úplatkov v miliónoch dolárov za vysielacie práva.


Ťapáková: Moje pôsobenie na ministerstve nie je téma, ktorá by stála za to

Pochybné zákazky?

Reakcia Ťapákovej

Ďalšie svedectvo

Rozhovor

Ministerstvo neodpovedá

Komentár Nicholsona

Prečo zapískala?

Zuzana Ťapáková chce tvrdenia o predražovaní slovenského predsedníctva riešiť súdnou cestou.

BRATISLAVA. Zuzana Ťapáková podľa Transparency International začala na ministerstve zahraničných vecí presadzovať veľkolepé podujatia, ktoré celý program slovenského predsedníctva Rady EÚ predražili. Na zodpovedanie otázok však nevidí dôvod, hoci jej kauza môže uškodiť. Ťapáková sa často spomína ako nástupkyňa Václava Miku na poste šéfa RTVS a v minulosti sa hovorilo aj o jej vstupe do politiky. Aké je vaše stanovisko k tvrdeniam, že vďaka vám sa predražili podujatia k predsedníctvu Rady EÚ? „Určite vám teraz rozhovor nedám. Čo sa týka toho blogu, tak považujem to za vykonštruované a nepravdivé.“ Ako budete súčasnú situáciu riešiť? „Považujem to za poškodenie môjho mena a budem to riešiť právnou cestou.“ Plánujete aj predstúpiť pred novinárov a odpovedať na ich otázky? „Určite sa nechystám predstúpiť pred médiá. Nie je to téma, ktorá by stála za to.“ Aké sú vaše plány po skončení predsedníctva v Rade EÚ? „Na túto tému sa s vami veľmi rada porozprávam inokedy. V tejto súvislosti by to nebolo celkom vhodné. Nerada by som spájala tieto dve témy.“


Militanti zaútočili na turistickú oblasť v Rwande, hlásia 14 mŕtvych

Polícia zabila 19 útočníkov a ďalších piatich zatkla.

KIGALI. Útok v obľúbenej turistickej oblasti Musanze v Rwande si vyžiadal najmenej 14 mŕtvych. Hovorca polície John Bosco Kabera v nedeľu večer potvrdil, že prípad sa stal v piatok pri hranici s Konžskou demokratickou republikou (KDR). Polícia následne zabila 19 útočníkov a ďalších piatich zatkla. Zatiaľ neprezradili, či sú medzi mŕtvymi aj turisti. Zranenia utrpelo 18 Rwanďanov. Na východe KDR sú aktívne desiatky povstaleckých skupín, pričom útoky sa často objavujú aj v Rwande. Tamojšie úrady, ktoré majú na starosti cestovný ruch, uviedli, že v spomínanej oblasti už opäť panuje pokoj.


Švédska vládnuca strana tvítovala falošné správy

Hacknutý účet oznamoval aj to, že Sociálni demokrati sa rozhodli zrušiť švédske letectvo.

ŠTOKHOLM. Neznámi páchatelia v noci na pondelok dočasne prevzali kontrolu nad oficiálnym twitterovým účtom vládnucich švédskych Sociálnych demokratov. Informovala o tom švédska televízna stanica SVT. Nezvyčajné príspevky sa na konte začali objavovať okolo druhej hodiny ráno. Podľa nich sa švédsky premiér a šéf strany Stefan Löfven rozhodol vzdať oboch týchto funkcií. Iné falošné správy tvrdili, že Sociálni demokrati sa rozhodli zrušiť švédske letectvo a nahradiť švédsku korunu virtuálnou menou bitcoin. V ďalšom, protiislamisticky ladenom tvíte stálo: "1 lajk = 1 mŕtvy moslim". Všetky falošné príspevky boli medzičasom odstránené. Dočasne sa zmenilo aj logo účtu, keď ho prekryl symbol bitcoinu. Sociálnych demokrati uviedli, že nad účtom získali opäť kontrolu o 09.30 h a budú sa snažiť vypátrať pôvodcu útoku.


Šéf Bank of England neodmieta plánovanú kryptomenu Facebooku

Facebook  zverejnil plány na zavedenie digitálnej meny Libra.

LONDÝN. Bank of England je otvorená možnosti, že novým platobným službám, ako je chystaná kryptomena spoločnosti Facebook Libra, umožní realizovať jednodňové vklady v centrálnej banke. Takéto vklady môžu robiť iba komerčné banky. Guvernér Bank of England Mark Carney povedal, že "má význam zvážiť" rozšírenie prístupu aj pre nových poskytovateľov platieb, keďže "môžu zlepšiť prenos menovej politiky a zvýšiť konkurenciu".Carney upozornil, že centrálna banka "pristupuje k Libre nezaujato ale nie s otvorenými dvermi". "Musela by spĺňať najvyššie štandardy obozretnej regulácie a ochrany spotrebiteľov," dodal. Facebook spoločne s takými partnermi, ako sú spoločnosti Uber, Visa, Mastercard a PayPal, zverejnil plány na zavedenie digitálnej meny Libra začiatkom tohto týždňa.Predsedníčka výboru pre finančné služby Kongresu USA Maxine Watersová však Facebook vyzvala, aby plány na uvedenie novej kryptomeny pozastavil, kým americký Kongres a regulátori nebudú mať možnosť preskúmať túto problematiku.


Bratislava sa odvolala voči vyhláseniu Mosta SNP za kultúrnu pamiatku

Pamiatkari spis posielajú ministerstvu kultúry, ako druhostupňovému odvolaciemu orgánu.

BRATISLAVA. Hlavné mesto sa odvolalo voči rozhodnutiu Pamiatkového úradu SR o vyhlásení bratislavského Mosta SNP za národnú kultúrnu pamiatku. Rovnako tak s ním urobila aj mestská časť Staré Mesto a spoločnosť Vydrica. Prekáža im totiž časť rozhodnutia pamiatkarov, ktoré zahŕňa do objektovej skladby mosta aj jeho nájazdy. Tie podľa nich nemajú pamiatkové hodnoty. Predpokladá sa však, že práve na ich mieste sa plánuje nová výstavba. Pre TASR to potvrdili pamiatkari. Most SNP vyhlásil Pamiatkový úrad SR v máji za národnú kultúrnu pamiatku. Most je podľa neho totiž hodnotným architektonickým a technickým dielom 20. storočia, dokladujúcim dobové stavebné vzopätie a stelesňujúci značnú časť princípov moderny. Primátor Bratislavy Ivo Nesrovnal reagoval na toto rozhodnutie na sociálnej sieti slovom "konečne". "Toto zvýšenie ochrany diela veľmi oceňujem," napísal. O niekoľko dní sa však hlavné mesto voči rozhodnutiu pamiatkarov odvolalo. Magistrát rozporoval argumentáciu Pamiatkového úradu, aby mostné nájazdy boli zahrnuté do návrhu na vyhlásenie Mosta SNP za národnú kultúrnu pamiatku, nakoľko nemajú podľa samosprávy žiadnu pamiatkovú hodnotu. "Som rád, že takáto ikonická stavba sa dostala do vysokého stupňa ochrany. My však musíme pozerať aj do budúcnosti Bratislavy a tá je v spájaní komunít a časti mesta. Most v minulosti nešťastne rozdelil Staré Mesto, oddelil hrad a Vydricu od zvyšku a my ho naopak chceme spájať. Preto diskutujeme o tom, ako naložiť s tými nájazdmi," argumentoval Nesrovnal. Nájazdy podľa neho nie sú technicky ničím výnimočné, považuje ich len za infraštruktúrne stavby, ktoré sa dajú posúvať. "Preto rozmýšľame, dobre, nech most je chránený, ale keď chceme spájať Bratislavu, ktoré ďalšie komponenty sú hodné ochrany a čo naopak treba odstrániť, aby bola Bratislava jedno mesto," podotkol primátor. Pamiatkari to však vidia inak. Estakády zahrnuli do vyhlásenia, lebo ich považujú za technickú, koncepčnú a aj funkčnú súčasť mostného diela architekta Jozefa Lacka. "Počas správneho konania, ktoré prebiehalo asi pol roka, nás na skutočnosť zámeru ich odstránenia magistrát, ani mestské časti Staré Mesto a Petržalka neupozornili a vo svojich vyjadreniach túto skutočnosť ani raz neuviedli," povedal pre TASR Pamiatkový úrad SR. Ten predpokladá, že práve na mieste nájazdov sa plánuje nová výstavba. Pamiatkari teraz celý spis posielajú ministerstvu kultúry, ako druhostupňovému odvolaciemu orgánu na rozhodnutie. Ten bude v tejto veci ďalej konať. "V súčasnosti je most vyhlásený za národnú kultúrnu pamiatku až do rozhodnutia odvolacieho orgánu, ktorý môže rozhodnutie Pamiatkového úradu potvrdiť, zmeniť alebo zrušiť. Až do vydania tohto rozhodnutia odvolacieho orgánu sa naďalej na most vzťahuje ochrana," podotkli pamiatkari.


Donald Trump je idiot, tvrdí Islamský štát

Teroristická organizácia vidí pomalý zánik USA.

Spojené štáty americké sa potápajú a "vedie ich idiot", povedal v utorok večer hovorca Islamského štátu. Ide o prvé oficiálne vyjadrenia teroristickej skupiny odkedy sa prezident Donald Trump ujal úradu, informuje tlačová agentúra Reuters. "Ste na pokraji bankrotu a znaky vášho zániku sú zrejmé pre všetky oči. Neexistuje lepší dôkaz ako to, že vás vedie idiot, ktorý nevie, čo je Sýria, Irak alebo Islam," povedal hovorca Islamského štátu Abi Hassan Mudžahír v nahrávke na sieti Telegram. Práve zničenie extrémistickej organizácie Islamský štát si dal Donald Trump za jeden z cieľov svojej vlády. Vojenské jednotky s podporou USA sa v súčasnosti snažia oslobodiť spod nadvlády Islamského štátu mestá Mosul v Iraqu a Rakka v Sýrii.


Teroristu v Nemecku dolapili utečenci. Skutočne berú Nemcom prácu, vtipkujú na Twitteri

Údajného sýrskeho teroristu na úteku dolapili jeho krajania.

BERLÍN, BRATISLAVA. Už sa to potvrdzuje. Tie najhoršie predstavy, pred ktorými varovali krajní pravičiari v Nemecku. Mali pravdu. „Cudzinci už berú prácu policajtom,“ píše na twitteri užívateľ s menom Kraftklub. Obracia tak stereotyp, ktorý sa opakovane objavuje na protestoch odporcov prijímania utečencov. Reaguje na zvrat v prípade Jabera Abakra, ktorého cez víkend zadržali, lebo chystal teroristický útok.  V jeho byte v Chemnitzi našli rovnaké výbušniny, aké útočníci použili v nedávnych útokoch v Bruseli či v Paríži, aj Abakr mal napojenie na Islamský štát. Ešte pred raziou Abakr policajtom ušiel. Keď po ňom spustili pátranie, chytili ho jeho krajania zo Sýrie v Lipsku. „Na policajnú stanicu prišiel svedok a ukázal v mobile fotografiu Abakra, ktorého spoznal,“ hovorí pre AFP Jörg Michaelis, hlavný vyšetrovateľ štátu Sasko. „Povedal tiež, že jeho spolubývajúci už Abakra zviazali a mali by sme si po neho prísť“. Podľa nemeckých médií oslovil Abakr dvoch Sýrčanov na železničnej stanici a spýtal sa ich na miesto, kde by mohol prespať. Tí si uvedomili, že ide o hľadaného muža. Keď polícia vtrhla do ich bytu, jeden z utečencov kľačal nad Abakrom, aby nemohol ujsť. Do Nemecka prišiel Abakr ako utečenec a tento rok dostal azyl, čo okamžite zneužili hnutia ako Pegida, ktoré už viac ako rok organizujú protesty proti cudzincom. Na týchto témach tiež rastie protiislamská strana Alternatíva pre Nemecko (AfD). „Sýrčania odovzdali polícii zviazaného muža podozrivého z terorizmu – toto je presne tá občianska hliadka, o ktorej AfD a Pegida tak radi tárajú,“ píše na twitteri Florian Flade, novinár z magazínu Die Welt. „Zadržaní teroristi: Pegida a ostatní: 0; utečenci: 1,“ dodáva zas užívateľ likedeeler, ktorého cituje agentúra AFP. Iní zas kritizujú políciu, že zásluhu utečencom nedala polícia už pri prvej správe o zadržaní podozrivého a umožnili tak radikálom zneužiť situáciu. „Sýrčan odovzdá Sýrčana polícii. A saská polícia chváli sama seba,“ posťažoval sa užívateľ ergu28.


Trump chce do volieb znížiť počet vojakov v Afganistane

WASHINGTON. Americký prezident Donald Trump chce začať sťahovať vojakov z Afganistanu pred voľbami hlavy štátu v USA v roku 2020. Vyhlásil to v pondelok americký minister zahraničných vecí Mike Pompeo. Na podujatí neziskovej organizácie Economic Club of Washington dostal Pompeo otázku, či očakáva, že Trump zníži počet vojakov v Afganistane pred voľbami v novembri 2020. "Taký mám pokyn od prezidenta Spojených štátov," odpovedal šéf americkej diplomacie podľa agentúry Reuters. Trump "jednoznačne" podľa Pompea povedal, že chce ukončiť túto "nekonečnú vojnu" a znížiť vojenskú prítomnosť. "Nádejame sa, že celkovo je znížená potreba bojových jednotiek v regióne," dodal americký minister. Agentúra AFP pripomína, že Trump sa pred prezidentskými voľbami v roku 2016 zaviazal, že stiahne amerických vojakov z Afganistanu a ukončí najdlhšiu vojnu Ameriky. Avšak po prevzatí funkcie súhlasil s vyslaním ešte viac vojakov a teraz ich je v Afganistane približne 14-tisíc. USA v uplynulých mesiacoch rokujú s hnutím Taliban s cieľom dosiahnuť mierovú dohodu o ukončení 18-ročnej vojny. Podľa Pompea sa dosiahol na týchto rozhovoroch "naozajstný pokrok" a on sám je optimistický. Zdá sa, že USA chcú urýchliť mierové rokovania, keďže Afganistan sa pripravuje na septembrové prezidentské voľby a Amerika na voľby v roku 2020. Osobitný vyslanec USA pre afganský mierový proces Zalmay Khalilzad je v Kábule a o pár dní pocestuje do Kataru na ďalšie kolo rokovaní s Talibanom, pripomína AFP.


Nitra remizovala s Podbrezovou po divokom prvom polčase

NITRA. V piatkovom stretnutí 6. kola nadstavbovej časti futbalovej Fortuna ligy 2018/2019 medzi hráčmi FC Nitra a FK Železiarne Podbrezová sa v skupine o udržanie zrodila remíza 2:2. Všetko podstatné z pohľadu výsledku sa udialo už do prestávky. Hostia z Horehronia viedli v 20. min 2:0 po zásahoch Dávida Leška a Michala Breznaníka. Tím spod Zobora však nezložil zbrane - v 24. min znížil Tomáš Vestenický a krátko pred koncom úvodného dejstva zariadil nerozhodný rezultát Marek Fábry. Nitra je aktuálne na 7. mieste v tabuľke s 31 bodmi. Nad Podbrezovou nevyhrala už v siedmom ligovom dueli po sebe. Tej patrí 10. pozícia (26) a zďaleka si ešte "nemôže vydýchnuť", keďže musí odraziť snahy mužstiev pod ňou - Senice (25) a Zlatých Moraviec (24). FC Nitra - FK Železiarne Podbrezová 2:2 (2:2) Góly: 24. Vestenický, 43. M. Fábry - 17. D. Leško, 20. Breznaník, ŽK: 83. Kiwior (Podbrezová), rozhodovali: Kráľovič - D. Hrčka, Roszbeck, 652 divákov Nitra: Pindroch - Kuník, Pavol Farkaš, Niba, Chovanec (30. Šurnovský) - Kóňa (86. Šimončič), Machovec - M. Fábry (65. Sokovič), Bílovský, Gatarič - Vestenický Podbrezová: M. Vantruba - Viazanko, M. Oravec, Kiwior, Bartoš - Obročník, Paraj - Hlohovský (76. Pastorek), Špyrka, Breznaník (51. Olatunji) - D. Leško Michal Kuruc, tréner Nitry: "Nie sme spokojní. Vývoj zápasu bol podobný ako minulý týždeň proti Vionu. Nedali sme všetko do začiatku. Nenastúpili sme na zápas na 100% pripravení v hlavách na to, že sa s nimi musíme pobiť, aj keď sme si to hovorili celý týždeň i pred zápasom. Zase sa nám to stalo. Začiatok bol zlý, ale za stavu 0:2 sme začali bojovať a pozitívum bolo, že sme ich dotiahli. Nie všetko nám potom vyšlo. Niečo tomu stále chýba. Asi väčšia túžba. Kvalitu na to máme. Je to ďalšia remíza v poradí a strácame zbytočne body. Tiež sme mohli byť momentálne v pokojnejšej situácii." Vladimír Veselý, tréner Podbrezovej: "Mali sme dobre rozbehnutý zápas. Dostali sme sa rýchlo do dvojgólového vedenia, ale mrzí ma, že sme našou nedisciplinovanosťou po štandardnej situácii a dlhej lopte dovolili domácim vyrovnať. Aj oni tam mali predtým dobrú šancu, ale podržal nás brankár Vantruba. V druhom polčase sme to chceli strhnúť na svoju stranu, ale bohužiaľ sa nám nepodarilo streliť ten víťazný gól. Domáci tam mali tiež šancu na skórovanie. Nič s tým neurobíme už a musíme ísť ďalej."